**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Μαΐου 2022, ημέρα Παρασκευή και ώρα 10.00΄ στην **Αίθουσα Γερουσίας** **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις».

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων-Άδωνις Γεωργιάδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Δούνια Παναγιώτα (Νόνη), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

Σήμερα στη Διαρκή Επιτροπή Παραγωγής και Εμπορίου, θα ξεκινήσουμε την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων, με τίτλο «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις».

Σε ότι αφορά στα διαδικαστικά των συνεδριάσεων, σήμερα, θα έχουμε τη συζήτηση, επί της αρχής. Η πρότασή μου είναι τη Δευτέρα στις 12.00΄, να έχουμε την ακρόαση των φορέων, στις 14.00΄ την 3η συνεδρίαση και τη συζήτηση, επί των άρθρων και την Τρίτη στις 16.00΄ τη δεύτερη ανάγνωση. Όπως αποφάσισε η Διάσκεψη των Προέδρων εχθές, το σχέδιο νόμου θα εισαχθεί για συζήτηση στην Ολομέλεια την Τετάρτη.

Οι ώρες των συνεδριάσεων έχουν να κάνουν και με τις διαθέσιμες Αίθουσες και τις γνωστές δυσκολίες που έχουμε. Νομίζω ότι είμαστε σύμφωνοι.

Στη σημερινή συνεδρίαση παρευρίσκεται ο Υπουργός, κ. Άδωνις Γεωργιάδης. Στις επόμενες συνεδριάσεις θα έρθουν και άλλοι Υπουργοί από το αρμόδιο Υπουργείο, ο Αναπληρωτής, ίσως, και κάποιος Υφυπουργός, ούτως ώστε να μην υπάρξει καθυστέρηση στη συζήτηση.

Να παρακαλέσω τους Εισηγητές και όποιον συνάδελφο θέλει να προτείνει φορείς, να έχουμε τα ονόματά τους, όσο γίνεται πιο γρήγορα, για να τους ειδοποιήσουμε εγκαίρως, έστω και αν μεσολαβεί Σαββατοκύριακο.

Μετά από αυτές τις διευκρινίσεις και εφόσον δεν υπάρχει κάποιο άλλο θέμα, να ξεκινήσουμε με τους Εισηγητές μας. Έχει ζητηθεί από τον κ. Λογιάδη, τον Ειδικό Αγορητή του ΜέΡΑ25 να προηγηθεί, επειδή έχει κάποια κομματική υποχρέωση.

Φαντάζομαι ότι το αίτημα γίνεται αποδεκτό και κατανοητό απ’ όλους.

Κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Πρώτα απ’ όλα, ευχαριστώ, κύριε Πρόεδρε, για τη δυνατότητα αυτή που μου δίνετε, όπως ευχαριστώ και τους συναδέλφους.

Κύριε Υπουργέ, συζητάμε σήμερα το σχέδιο νόμου του Υπουργείου Ανάπτυξης και Επενδύσεων, με τίτλο «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις».

Η Οδηγία αυτή τροποποιεί τέσσερις Οδηγίες, σχετικά με τις καταχρηστικές ρήτρες των συμβάσεων που συνάπτονται με καταναλωτές, για τις αθέμιτες εμπορικές πρακτικές των επιχειρήσεων προς τους καταναλωτές, για τα δικαιώματα των καταναλωτών, τα οποία έχουν ενσωματωθεί και για τις τιμές που αναγράφονται στα προϊόντα.

Η πρώτη σκέψη μας, κύριε Υπουργέ, χωρίς να μπούμε περαιτέρω στα του νομοσχεδίου, είναι το θέμα της ΔΕΗ, με το Χρηματιστήριο Ενέργειας, το τι σημαίνει αυτό για τους καταναλωτές, τι επιβάρυνση υφίστανται όλα τα νοικοκυριά και κυρίως τα χαμηλότερα. Εμείς, σήμερα, ξεκινήσαμε το Συνέδριό μας και ως ΜέΡΑ25 η θέση μας είναι ρήξη. Ρήξη με αυτά τα θέματα, με το θέμα του Χρηματιστηρίου Ενέργειας, με την υπερφορολόγηση και ούτω καθεξής.

Σε ότι αφορά στο σχέδιο νόμου. Όπως διαβάζω, «επιδιώκεται να διασφαλιστεί, ότι οι σχέσεις μεταξύ επιχειρήσεων και καταναλωτών είναι δίκαιες και διαφανείς, στοιχείο που

συνεισφέρει, επίσης, στην ορθή λειτουργία της εσωτερικής αγοράς». Ωραίες λέξεις, αλλά κενού περιεχομένου, όταν βλέπουμε σήμερα το τι γίνεται με την ακρίβεια, με τη μιζέρια, με την απαξίωση του κόσμου και της ζωής μας.

Θα επικεντρωθώ σε δύο φράσεις, σε αυτή της «καλύτερης επιβολής» και τις «επιγραμμικές υπηρεσίες». Κύριε Υπουργέ, εσείς θέλετε να χειριζόμαστε -και σωστά το λέτε- την ελληνική γλώσσα, όσο γίνεται καλύτερα. Εάν χάσουμε τη γλώσσα μας, τα χάσαμε όλα. Αυτό, λοιπόν, εδώ είναι μία «google μετάφραση» και αυτή η έξωθεν άνωθεν μετάφραση δεν μας χαροποιεί. Και μάλιστα, την ώρα που εμείς έχουμε αυτή τη μοναδική γλώσσα, την ελληνική, πραγματικά, υποβαθμίζει και απαξιώνει και τη γλώσσα μας.

Θα ήθελα, λοιπόν, να τονίσω άλλη μία φορά, ότι εάν χάσουμε τη γλώσσα μας, τα χάσαμε όλα. Καλύτερη επιβολή, θα ήταν να εφαρμοστεί καλύτερα. Τι σημαίνει επιγραμμικές υπηρεσίες; On line, ακριβή μετάφραση; Να βάλουμε διαδικτυακές υπηρεσίες. Είναι τόσο απλό και θα είναι τόσο κατανοητό.

Το άρθρο 6, αφορά στις παραπλανητικές πράξεις και τροποποιεί το άρθρο 9δ΄ του ν. 2251/1994 . Η ερώτησή μας εδώ, αλλά και για όλο το νομοσχέδιο, είναι ποιος δημόσιος φορέας θα ελέγχει αυτή την εφαρμογή. Δηλαδή, πώς θα εφαρμόζονται όλες αυτές οι διατάξεις.

Ξέρετε στην Ελλάδα τι ισχύει; Ου μπλέξεις. Και μην μπλέξεις με τα ελληνικά δικαστήρια με μακροχρόνιες και χρονοβόρες διαδικασίες με την ελληνική δικαιοσύνη. Επίσης, ποια μικρή ελληνική επιχείρηση θα στραφεί προς μία μεγαλύτερη για θέματα αθέμιτου ανταγωνισμού; Εδώ, λοιπόν, βλέπουμε, ότι έχουμε μία συγκέντρωση, οι μεγάλοι να γίνονται μεγαλύτεροι και οι μικροί να εξαφανίζονται. Και να τονίσουμε, ότι στην Ελλάδα το 97% των επιχειρήσεων έχουν λιγότερο από εννέα εργαζόμενους. Εάν αυτός ο ιστός καταστραφεί, θα καταστραφεί όλη η οικονομία. Αυτό πιστεύω, ότι θα αναδείξουν και όλοι οι φορείς.

Να συνεχίσω με το άρθρο 23, για τις κυρώσεις, που τροποποιεί το άρθρο 13α΄ του ίδιου νόμου του ν.2251/94, όπου ο προμηθευτής, πωλητής, παραγωγός ή διανομέας υποχρεούται να απαντά εγγράφως ή με άλλο σταθερό μέσο στις καταγγελίες μέσα στην προθεσμία που τίθεται από τη Γενική Γραμματεία Εμπορίου και Προστασίας Καταναλωτή. Αυτό είναι πολύ θεωρητικό, διότι γνωρίζουμε όλοι, πόσο καθυστερεί, πρώτα απ’ όλα, το δημόσιο να απαντήσει στον κάθε πολίτη εγγράφως στα χρονικά όρια που υπάρχουν.

Στο ίδιο άρθρο, στην παρ.3, αναφέρει «σε βάρος του προμηθευτή, πωλητή, παραγωγού ή διανομέα, ο οποίος δεν απαντά σε καταγγελίες καταναλωτών, σύμφωνα με την παρ.1, ή δεν χορηγεί τα απαιτούμενα έγγραφα, το αρμόδιο όργανο του Υπουργείου Ανάπτυξης και Επενδύσεων μπορεί να προβεί σε επιβολή προστίμου από 2.000 έως 50.000 ευρώ. Γιατί να κάνει το Υπουργείο αυτό το πράγμα και γιατί το Υπουργείο να ορίζει την ποινή αυτή; Κανονικά θα πρέπει τα αρμόδια δικαστήρια να επιβάλουν την ποινή, διότι αλλιώς υπάρχει η δυνατότητα ο φόβος, αυτού που σκέφτεται ο κάθε πολίτης, της διαπλοκής.

Στο άρθρο 25, για την ψυχική υγεία των ανήλικων καταναλωτών. Εδώ θα ήθελα να τονίσω τον εθισμό των ανηλίκων καταναλωτών σε πάρα πολλά προϊόντα. Δεν υπάρχει ουδεμία προστασία. Επίσης, αυτό που βλέπουμε και είναι ένα πολύ άσχημο φαινόμενο, είναι

ότι τα Ελληνόπουλα, πλέον, και γενικά όλοι μας, αλλά, κυρίως, η νέα γενιά είναι υπέρβαρη. Αυτό είναι ένα τεράστιο πρόβλημα που μας αφορά -πιστεύω- όλους.

Σε λεπτομέρειες, κύριε Πρόεδρε, θα αναφερθούμε στην επόμενη συνεδρίασή μας.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Να ευχηθούμε καλή επιτυχία στο Συνέδριό σας.

Τον λόγο έχει ο κ. Βασιλειάδης.

**ΒΑΣΙΛΕΙΟΣ ΒΑΣΙΛΕΙΑΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συζητάμε για ένα σχέδιο νόμου, η ψήφιση και η εφαρμογή του οποίου θα έχει άμεσο και ουσιαστικό αντίκτυπο στην καθημερινότητα των πολιτών και ειδικότερα στις συναλλαγές μέσω διαδικτύου. Πρόκειται για το σχέδιο νόμου του Υπουργείου Ανάπτυξης και Επενδύσεων, με τίτλο «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις».

Το μεγαλύτερο μέρος του νομοθετήματος αφορά στην ενσωμάτωση στο εθνικό δίκαιο της Οδηγίας 2161, πιο γνωστής και ως Οδηγία Omnibus, η οποία αποτελεί μέρος της αναθεώρησης της νομοθεσίας της Ευρωπαϊκής Ένωσης για τους καταναλωτές, της γνωστής πρωτοβουλίας νέα συμφωνία για τους καταναλωτές, η οποία εγκρίθηκε από την Επιτροπή στις 11 Απριλίου του 2018. Στόχος της Οδηγίας είναι η ενδυνάμωση της ευρωπαϊκής νομοθεσίας, αναφορικά με την προστασία των καταναλωτών, υπό το πρίσμα του αυξανόμενου κινδύνου παραβιάσεων σε ευρωπαϊκό επίπεδο. Επιπλέον, εκσυγχρονίζει κανόνες και τους προσαρμόζει στις νέες τεχνολογικές και άλλες εξελίξεις της αγοράς. Επεκτείνει τα δικαιώματα των καταναλωτών, που αφορούν φυσικά αγαθά και υπηρεσίες, σε νέα πεδία, όπως οι ψηφιακές υπηρεσίες, τα ηλεκτρονικά αγαθά και το ψηφιακό περιεχόμενο.

Αποσκοπεί, ιδίως, στην κάλυψη των κενών που διαπιστώθηκαν, σύμφωνα με τον εκτενή έλεγχο καταλληλόλητας του δικαίου για τους καταναλωτές και την εμπορία, που διενήργησε η Ευρωπαϊκή Επιτροπή τα έτη 2016 και 2017, στο πλαίσιο του Προγράμματος REFIT για τη βελτίωση της καταλληλόλητας και της αποδοτικότητας του κανονιστικού πλαισίου.

Η Οδηγία Omnibus τροποποιεί τέσσερις προηγούμενες Οδηγίες. Οι τρεις από αυτές έχουν ενσωματωθεί στον ν.2251/1994 και αφορούν στις καταχρηστικές ρήτρες των συμβάσεων που συνάπτονται με καταναλωτές, τις αθέμιτες εμπορικές πρακτικές των επιχειρήσεων προς τους καταναλωτές και τα δικαιώματα των καταναλωτών. Η τέταρτη Οδηγία αφορά στην αναγραφή των τιμών των προϊόντων που πωλούνται στους καταναλωτές και έχει ενσωματωθεί στον ν. 4177/2013, καθώς και σε δύο υπουργικές αποφάσεις του 2014, για τον Κώδικα Δεοντολογίας για την προστασία του καταναλωτή, κατά τις προσφορές, τις εκπτώσεις και τις προωθητικές ενέργειες και του 2017, για την κωδικοποίηση κανόνων διακίνησης και εμπορίας προϊόντων και παροχής υπηρεσιών. Για την ενσωμάτωση της Οδηγίας

Οδηγίας τροποποιούνται εθνικές διατάξεις, που προστατεύουν τα οικονομικά συμφέροντα των καταναλωτών και αφορούν στις αθέμιτες εμπορικές πρακτικές και τα δικαιώματα των καταναλωτών.

Περαιτέρω, προστίθενται διατάξεις, αναφορικά με την αναγραφή τιμών, οι οποίες ενισχύουν την προστασία που παρέχεται στους καταναλωτές, με βάση τον ν.4177/2013. Επιπρόσθετα, αναμορφώνεται το σχετικό άρθρο του ν.2251/1994, ως προς τις επιβαλλόμενες κυρώσεις με την αυστηροποίηση του πλαισίου προστίμων, αλλά και τη δικαιότερη αντιμετώπιση του παραβάτη. Ειδικότερα, προστίθενται ενδεικτικά κριτήρια για την επιβολή των κυρώσεων, καθώς και νέες προβλέψεις για την επιβολή κυρώσεων για εκτεταμένες παραβάσεις ή εκτεταμένες παραβάσεις με ενωσιακή διάσταση, σύμφωνα με τον κανονισμό για τη συνεργασία, μεταξύ των αντίστοιχων εθνικών αρχών.

Το σχέδιο νόμου διασφαλίζει, ότι οι σχέσεις, μεταξύ επιχειρήσεων και καταναλωτών είναι δίκαιες και διαφανείς, στοιχείο που συνεισφέρει, επίσης, στην ορθή λειτουργία της εσωτερικής αγοράς, αλλά ενισχύει και τη γενική ευημερία των καταναλωτών και την οικονομία.

Μιας και είμαστε ακόμη στην, επί της αρχής, συζήτηση, θα αναφερθώ σε μερικές μόνο, αλλά ενδεικτικές προβλέψεις, του σχεδίου νόμου. Ενισχύει τη διαφάνεια και διασφαλίζει την προστασία των καταναλωτών από παραπλανητικούς ισχυρισμούς του εμπόρου, στην περίπτωση προσφορών ή εκπτώσεων. Για παράδειγμα, πρέπει να γνωστοποιείται, το πώς προέκυψε μία προσφορά, καθώς και τα πλήρη στοιχεία του προμηθευτή, όπως, επίσης, και το εάν πρόκειται για επαγγελματία έμπορο ή για ιδιώτη. Θεσπίζονται κανόνες για την προστασία των νόμιμων συμφερόντων των καταναλωτών, σε ότι αφορά σε ορισμένες, ιδιαιτέρως, «επιθετικές» ή παραπλανητικές πρακτικές μάρκετινγκ. Προστίθενται ενδεικτικά κριτήρια για την επιβολή των κυρώσεων, καθώς και προβλέψεις, σχετικά με τη συνεργασία, μεταξύ των εθνικών αρχών, ώστε να καθορίζεται το επίπεδο των κυρώσεων, βάσει κοινών παραμέτρων και βάσει του διασυνοριακού χαρακτήρα της παράβασης.

Τέλος, συμπεριλαμβάνονται και διατάξεις που άρουν τον φόρτο για τις επιχειρήσεις, όπως η δυνατότητα χρήσης νέων μέσων ηλεκτρονικής επικοινωνίας, ως εναλλακτική επιλογή, έναντι του παραδοσιακού ηλεκτρονικού ταχυδρομείου, στον βαθμό που ο καταναλωτής μπορεί να τηρεί αρχείο της επικοινωνίας με τον έμπορο.

Κλείνοντας, το κεφάλαιο που αφορά στην Οδηγία OMNIBUS, θα ήθελα να επισημάνω, πως στη σχετική ψηφοφορία στο Ευρωπαϊκό Κοινοβούλιο το 2019, η υιοθέτηση της Οδηγίας υπερψηφίστηκε με πολύ μεγάλη πλειοψηφία από τις περισσότερες ευρωομάδες, και αυτό, επειδή το τελικό κείμενο της Οδηγίας OMNIBUS είναι προϊόν διακομματικής συμφωνίας, της οποίας προηγήθηκε εκτεταμένη διαπραγμάτευση σε μία διαδικασία που κράτησε, σχεδόν, δύο χρόνια, από τον Απρίλιο του 2018, μέχρι τον Νοέμβριο του 2019. Το Ευρωπαϊκό Συμβούλιο, μάλιστα, την είχε ως θέμα σε δεκαεπτά συνεδριάσεις του.

Συνεπώς, θα μπορούσαμε να τονίσουμε, αφενός την ανάγκη της ενσωμάτωσης της ευρωπαϊκής νομοθεσίας, αφετέρου το γεγονός, ότι η Οδηγία, αυτή καθαυτή, είναι αποτέλεσμα ευρείας διακομματικής συναίνεσης, για να ζητήσουμε από όλες τις πολιτικές πτέρυγες τη στήριξη στο σχέδιο νόμου του Υπουργείου Ανάπτυξης και Επενδύσεων.

Έρχομαι τώρα στις λοιπές διατάξεις. Αρχικά, έχουμε τη διάταξη που επιτρέπει στον Υπουργό Ανάπτυξης και Επενδύσεων την έκδοση Κώδικα Δεοντολογίας για την προστασία της ψυχικής υγείας των ανηλίκων καταναλωτών ηλεκτρονικών παιχνιδιών και ψηφιακών εφαρμογών. Πρόκειται για μία, διαρκώς, αυξανόμενη αγορά, ενώ και η πρόσβαση των ανηλίκων γίνεται, ολοένα και πιο εύκολη, όπως γνωρίζουμε πολύ καλά όλοι οι συνάδελφοι που είμαστε γονείς. Η δυνατότητα ρύθμισης και επιβολής σε αυτή κανόνων, είναι, ιδιαιτέρως, σημαντική. Στη συνέχεια, ορίζεται με σαφήνεια, ως αρμόδια αρχή το Υπουργείο Ανάπτυξης και Επενδύσεων, για την εγκατάσταση και λειτουργία μεταποιητικών δραστηριοτήτων εντός της Ιεράς Κοινότητας του Αγίου Όρους.

Τέλος, έχουμε δύο διατάξεις που αφορούν στη λειτουργία των λαϊκών αγορών. Συγκεκριμένα, στη διευκόλυνση της λειτουργίας των Δευτεροβάθμιων Συνδικαλιστικών Οργάνων, των Ομοσπονδιών, δηλαδή, των πωλητών λαϊκών αγορών και στην επίλυση των προβλημάτων που προέκυψαν, αναφορικά με την αρμοδιότητα έκδοσης, χορήγησης, μεταβίβασης και ανανέωσης αδειών παραγωγών και επαγγελματιών πωλητών σε λαϊκές αγορές από τις Περιφέρειες.

Ολοκληρώνοντας, κύριε Πρόεδρε, επαναλαμβάνω, ότι έχουμε μπροστά μας ένα νομοθέτημα, που μόνο θετικά αποτελέσματα μπορεί να έχει στην καθημερινότητα των πολιτών, το οποίο αφορά στην ενσωμάτωση μιας Οδηγίας, που προέκυψε μετά από εκτενείς διαπραγματεύσεις, και τελικώς, υιοθετήθηκε με ευρεία συναίνεση. Εμείς εδώ σήμερα είμαστε ο τελευταίος κρίκος σε μία μακρά, υπερεθνική νομοπαρασκευαστική και νομοθετική αλυσίδα.

Κατά την άποψή μου, η δουλειά που έχει κάνει ο κ. Γεωργιάδης και οι υπηρεσίες του Υπουργείου Ανάπτυξης και Επενδύσεων, αντανακλά, πλήρως, πέρα από το γράμμα της Οδηγίας και το πνεύμα του new deal for consumers initiative της ευρωπαϊκής πρωτοβουλίας Νέα Συμφωνία για τους καταναλωτές, πώς η συναίνεση αυτή μπορεί να αντικατοπτριστεί και στο εθνικό μας Κοινοβούλιο.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, εν μέσω της χειρότερης πληθωριστικής κρίσης της τελευταίας 25ετίας, η Κυβέρνηση και ο κ. Υπουργός, φέρνουν σήμερα ελληνικό Κοινοβούλιο ένα νομοσχέδιο με θέμα την προστασία του καταναλωτή. Ως προς την ουσία του, το νομοσχέδιο μπορεί να γίνει κατανοητό, στο πλαίσιο της προσπάθειας της Ευρωπαϊκής Ένωσης, να θωρακίσει, αλλά και να ρυθμίσει την εσωτερική αγορά του λιανεμπορίου, υπό τη «σκιά», βεβαίως, της αλματώδους αύξησης του ηλεκτρονικού εμπορίου που επιταχύνθηκε, «πυροδοτήθηκε», αυτά τα χρόνια της πανδημίας και των μέτρων περιορισμού της οικονομικής ζωής.

Πριν αναφερθούμε στον πυρήνα και στο περιεχόμενο των υπό ψήφιση διατάξεων και του νομοσχεδίου εν γένει, επιτρέψτε μου ένα σχόλιο για την πολιτική, αλλά, κυρίως, και την οικονομική συγκυρία, εντός της οποίας ο κ. Υπουργός, αλλά και η Κυβέρνηση φέρνουν το εν λόγω νομοσχέδιο. Και αυτό είναι το ζήτημα, με το οποίο, πραγματικά, κανείς απορεί. Είναι σαφές, ότι ο σημερινός πληθωρισμός είναι αποτέλεσμα της ηθελημένης αδράνειας της παρούσας Κυβέρνησης και όχι μόνο το αποτέλεσμα εξωτερικών πιέσεων της οικονομίας, όπως πράγματι, επανειλημμένα έχει αναφέρει ο κ. Υπουργός από το βήμα της Βουλής.Καλύτερη απόδειξη είναι ο παρακάτω ισχυρισμός του Πρωθυπουργού. Ο κ. Μητσοτάκης, αφού πρώτα λοιδόρησε την Αξιωματική Αντιπολίτευση, επειδή διεκδικούσε τη συρρίκνωση των υπερκερδών των εταιρειών ηλεκτρικής ενέργειας, μετά αποδέχτηκε, ότι, όντως, υπάρχουν υπερκέρδη και, αφού πρώτα έκρινε, ότι ο ΣΥΡΙΖΑ μιλούσε για «ουρανοκατέβατα» κέρδη στις εταιρείες ηλεκτρικής ενέργειας, επειδή έχουμε στην Κουμουνδούρου το «λεφτόδεντρο», μετά αποδέχτηκε, ότι υπάρχουν «ουρανοκατέβατα» κέρδη και ανέθεσε στον Πρόεδρο της Ρυθμιστικής Αρχής Ενέργειας να προσδιορίσει το μέγεθος αυτών. Επισημαίνω εδώ, ότι πρόσφατα η Επιτροπή προσδιόρισε, ότι σε επίπεδο Ευρώπης τα αθέμιτα υπερκέρδη, τα λεγόμενα windfall profits, των εταιρειών ενέργειας κυμαίνονται στα 200 δισεκατομμύρια ευρώ.

Αν αναλογιστεί, λοιπόν, κανείς το μέγεθος του ελληνικού ΑΕΠ, το οποίο είναι της τάξης του 1,62%, σε σχέση με το ευρωπαϊκό, θα υπέθετε, ότι για την Ελλάδα αυτό θα ανερχόταν, περίπου, στα 2,5 δισεκατομμύρια ευρώ. Ο Πρωθυπουργός μάς ανακοίνωσε, ότι η ΡΑΕ τα εντόπισε τα υπερκέρδη, τα υπερέσοδα, όπως μετονομάζονται, πλέον, από στους κυβερνώντες. Εντοπίστηκαν, λοιπόν, τα «ουρανοκατέβατα» κέρδη και είναι 600 εκατομμύρια ευρώ. Άρα, προφανώς, η Ευρώπη και το πολιτικό προσωπικό της Ευρώπης είναι πολιτικά ανεπαρκές, διότι από τα έσοδα που παρουσιάζονται, εκεί οι παραγωγοί ενέργειας κάνουν «πάρτι», ενώ εδώ, σύμφωνα με τον Πρωθυπουργό και τον Πρόεδρο της ΡΑΕ, το φαινόμενο έχει τη μικρότερη έκταση από οπουδήποτε αλλού.

Γνωρίζω ότι ο κ. Υπουργός θα επαναστατήσει, που δεν ξεκίνησα την ομιλία μου με το περιεχόμενο του νομοσχεδίου, αλλά η ειρωνεία του θέματος της προστασίας του καταναλωτή στο σημερινό συγκεκριμένο «αποπνικτικό» οικονομικό περιβάλλον, δεν νομίζω ότι αφήνει κανέναν και καμία από εμάς απροβλημάτιστους. Δεν είναι υπερβολή να υποθέσουμε, ότι σήμερα ο Υπουργός πιέζεται πολιτικά να αποδείξει, ότι, πράγματι, κάνει κάτι για τον καταναλωτή. Η Κυβέρνηση, γενικότερα, κάνει κάτι για τον καταναλωτή.

Το σημερινό σχέδιο νόμου και η σχετική, βεβαίως, ευρωπαϊκή οδηγία που ενσωματώνει, τροποποιεί το θεσμικό πλαίσιο που «πηγάζει» από πολλές διαφορετικές οδηγίες. Αν, πράγματι, όμως, κανείς προσπαθήσει να αναγνωρίσει ένα μοτίβο στο υπό ψήφιση κείμενο, θα μπορούσε να διακρίνει την κατεύθυνση μιας προσπάθειας να μπουν όρια στο, πράγματι, «κατακερματισμένο» πεδίο του ηλεκτρονικού εμπορίου. Προφανώς, ο σημερινός νόμος έρχεται σε συνέχεια της προηγούμενης ενσωμάτωσης κοινοτικής οδηγίας για τις επιγραμμικές υπηρεσίες διαμεσολάβησης, που ψηφίσαμε στα τέλη του 2020.

Ως προς το περιεχόμενο του νομοσχεδίου, θα αναφερθούμε και στις επόμενες συνεδριάσεις, ειδικά στη συνεδρίαση της Δευτέρας, στην, κατ’ άρθρο, συζήτηση. Νομίζω και εκεί θα εστιάσουμε σε πολλές αθέατες πλευρές που διέπουν συγκεκριμένα άρθρα και διατάξεις το νομοσχέδιο.

Επί της αρχής, οι περισσότερες από τις διατάξεις κινούνται σε θετική κατεύθυνση. Προσπαθούν να αντιμετωπίσουν αθέμιτες εμπορικές πρακτικές, όπως η ψευδής αναγραφή τιμών, η παραπλάνηση καταναλωτών σε περιπτώσεις εκπτώσεων και η επέκταση της διαφάνειας στους όρους, με τους οποίους πλατφόρμες γνωστές σε όλους μας, όπως η Skroutz, η Best Price ή ακόμη και η ίδια η μεγάλη Amazon, προσφέρουν υπηρεσίες διαμεσολάβησης. Ταυτόχρονα, ρυθμίσεις του νομοσχεδίου αποσκοπούν στην αυστηροποίηση της διαδικασίας των προστίμων σε παραπλανητικές εμπορικές πρακτικές, που, υπό τις παρούσες συνθήκες, φαντάζει εύλογο.

Για ορισμένες από τις πιο προβληματικές όψεις του νομοσχεδίου, που περιλαμβάνονται στις λοιπές διατάξεις, θα ασχοληθούμε πιο συγκεκριμένα και αναλυτικά στις επιμέρους συνεδριάσεις. Ο Υπουργός, εξάλλου, δεν αφήνει ποτέ την ευκαιρία μιας ευρωπαϊκής οδηγίας να πάει χαμένη και να μην τακτοποιήσει μικροζητήματα του ενδιαφέροντός του. Για την ώρα, να αναφέρουμε μόνο τον έντονο προβληματισμό που μας προκαλεί η προσπάθεια θεσμικής θωράκισης των εταιρειών ηλεκτρικής ενέργειας και των εμπορικών πρακτικών τους. Πότε συμβαίνει αυτό; Την ώρα που τα δικαστήρια της χώρας έχουν κατακλυστεί από υποθέσεις που σχετίζονται με τις ρήτρες αναπροσαρμογής τους.

Αξίζει, ωστόσο, να παρατηρήσουμε, ως προς το κυρίως θέμα του νομοσχεδίου, ότι οι σημερινές διατάξεις δεν αποσκοπούν στην ενίσχυση των μικρομεσαίων επιχειρήσεων, που πλήττονται, ιδιαίτερα, στην παρούσα φάση, ούτε προβλέπει τίποτα για την ευκολότερη πρόσβαση των μικρομεσαίων επιχειρήσεων στο ηλεκτρονικό εμπόριο, που είναι η βασική πολιτική πρόκληση για τις οικογενειακές επιχειρήσεις στον κλάδο. Μιλάμε για την αναγκαιότητα ψηφιακής «ωρίμανσης» όλων αυτών των μικρομεσαίων επιχειρήσεων, που παρατηρούν και παρακολουθούν την «ψαλίδα» να ανοίγει, μεταξύ των μεγάλων και πολύ μεγάλων επιχειρήσεων, ειδικά στο ηλεκτρονικό εμπόριο.

Αντίθετα, οι διατάξεις αποσκοπούν στην ενίσχυση της καταναλωτικής πίστης προς το ηλεκτρονικό εμπόριο και υπό αυτή την έννοια για την ελληνική οικονομία, για την ελληνική μικρομεσαία επιχείρηση στο λιανεμπόριο, το σημερινό νομοσχέδιο δεν βοηθάει στο παραμικρό.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι, ξεκινάμε σήμερα την επεξεργασία του προτεινόμενου σχεδίου νόμου, που αποτελεί μία προσαρμογή της ελληνικής νομοθεσίας προς την Οδηγία της Ευρωπαϊκής Επιτροπής 2019/2161 του Ευρωπαϊκού Κοινοβουλίου και του Συμβουλίου, που αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών, ενώ προσπαθεί, παράλληλα, να εκσυγχρονίσει τη νομοθεσία για την προστασία των δικαιωμάτων των καταναλωτών, με στόχο την αποτελεσματικότερη προστασία των οικονομικών τους συμφερόντων, ιδίως, μέσω της ενίσχυσης της διαφάνειας στις συναλλαγές, μεταξύ επιχειρήσεων και καταναλωτών, της επιβολής πρόσθετων υποχρεώσεων στις επιγραμμικές αγορές-πλατφόρμες, της διασφάλισης της προστασίας των καταναλωτών στις ψηφιακές υπηρεσίες και της ενίσχυσης της εφαρμογής της νομοθεσίας και της επιβολής κυρώσεων.

Ασφαλώς, λοιπόν, αυτές οι κατευθύνσεις κρίνονται ως θετικές, αλλά, συγχρόνως, είναι και καθυστερημένες. Και τι εννοώ; Ο δείκτης τιμών καταναλωτή του μηνός Απριλίου του 2022 είναι διψήφιος, για πρώτη φορά, μετά από 28 έτη, αγγίζοντας το 10,2%, τη στιγμή που πριν από 11 μήνες βρισκόταν στο 0%, γεγονός που, δυστυχώς, επιβεβαιώνει και στατιστικά, για ακόμη μία φορά, την πρόβλεψή μας, ότι τα δύσκολα έπονται. Ειδικότερα, μάλιστα, όταν πριν από λίγες μέρες η Eurostat υπολόγιζε, ότι ο εναρμονισμένος δείκτης τιμών Απριλίου στην Ελλάδα, θα ήταν, περίπου, δύο ποσοστιαίες μονάδες πάνω από τον μέσο όρο της Ευρωζώνης και ο έκτος υψηλότερος της Ευρωζώνης.

Παρ΄ όλα αυτά, διαβάζουμε, ότι στο αναθεωρημένο πρόγραμμα σταθερότητας που κατέθεσε, προ δεκαημέρου, στις Βρυξέλλες, το Υπουργείο Οικονομικών η βασική εκτίμηση

είναι, ότι ο μέσος πληθωρισμός για το 2022 θα διαμορφωθεί στο 5,6%, καθώς από το καλοκαίρι και έπειτα αναμένεται να αποκλιμακωθούν οι πληθωριστικές πιέσεις.

Η πάγια άποψη που η Κυβέρνηση ισχυρίζεται αναφορικά, ότι ο πληθωρισμός είναι ένα φυσικό φαινόμενο, που θα ατονήσει από μόνο του, βάζοντας τη «σφραγίδα» της στην «αφαίμαξη» των νοικοκυριών πρέπει να τελειώσει. Τα στοιχεία της ΕΛΣΤΑΤ καταδεικνύουν, ότι έχουμε ετήσιες αυξήσεις για αγαθά, όπως το φυσικό αέριο, κατά 122,6%, ο ηλεκτρισμός, κατά 88%, το πετρέλαιο θέρμανσης, κατά 65%, τα καύσιμα και τα λιπαντικά, κατά 29%. Αυτό, όπως αντιλαμβάνεστε, φέρνει μεγάλη πίεση στα νοικοκυριά, προφανώς, στα πιο ευάλωτα, προκαλεί αυξήσεις σε καταναλωτικά αγαθά, ενώ οι υπηρεσίες πρώτης ανάγκης έχουν υπερδιπλάσιες τιμές στον ετήσιο δείκτη τιμών.

Μέσα σε αυτό το κλίμα της πραγματικότητας, είναι, κάπως, περίεργο, να συζητάμε για την προστασία του καταναλωτή σε αυτό το επίπεδο. Έχουμε, δηλαδή, δύο δυσανάλογες καταστάσεις. Ένα νομοσχέδιο που μιλάει για την προστασία των καταναλωτών και μία σκληρή κοινωνική πραγματικότητα.

Επίσης, είναι, όντως, περίεργο, αν συνυπολογίσουμε το πόρισμα της Ρυθμιστικής Αρχής Ενέργειας, σύμφωνα με το οποίο η Κυβέρνηση βγάζει εκτός «κάδρου» όσους υπερκερδοσκοπούν και δεν νοείται αυτό να συμβαίνει, τη στιγμή που υποτίθεται, ότι λαμβάνει χώρα, αυτή τη στιγμή, μία εθνική προσπάθεια για τη μείωση των συνεπειών της ενεργειακής κρίσης.

Πού πήγε, λοιπόν, η πολυδιαφημισμένη από τον Πρωθυπουργό φορολόγηση με 90% των υπερκερδών των εταιρειών ενέργειας; Θα γίνει; Δεν θα φορολογηθεί τελικά, απ’ ότι αντιλαμβανόμαστε, το συνολικό ποσό των 930 εκατομμύριων ευρώ, αλλά υποπολλαπλάσια του, το οποίο πάλι δεν προσδιορίζεται, καθώς περιμένουμε νέους υπολογισμούς.

Ως ΠΑΣΟΚ-Κίνημα Αλλαγής, καλούμε, για άλλη μία φορά, την Κυβέρνηση να αναθεωρήσει τις απόψεις της και να σταθεί στο ουσιαστικό ύψος των περιστάσεων της συγκεκριμένης στιγμής, σε ότι αφορά στο «βαρύ» τίμημα που αντιμετωπίζει η κοινωνία και να εξετάσει σοβαρά την τροπολογία, την οποία έχουμε καταθέσει την 1η Μαΐου, με την οποία θεσπίζεται η επιβολή πλαφόν στη λιανική τιμή ενέργειας, ώστε οι πολίτες να μην χρειάζονται να πληρώνουν πάνω από 10%, σε σχέση με αυτά που πλήρωναν, πριν ξεκινήσει η ενεργειακή κρίση. Το μέτρο αυτό, άλλωστε, είναι ο μόνος αποτελεσματικός τρόπος, ώστε να αντιμετωπιστεί άμεσα το κομμάτι της ενεργειακής κρίσης.

Και μέσα σε αυτό το κλίμα, το οποίο αντιμετωπίζουμε, συνεχίζουν να υπάρχουν τα εξής ερωτήματα. Γιατί δεν αξιοποιήθηκε κανένα θεσμικό εργαλείο για τη διασφάλιση του υγιούς ανταγωνισμού στην αγορά; Γιατί δεν προχωράμε σε μείωση των ειδικών φόρων κατανάλωσης, του ΦΠΑ, που υπερτερούν στα αγαθά και τις υπηρεσίες; Γιατί δεν πάρθηκαν ουσιαστικές αποφάσεις στήριξης των εισοδημάτων των νοικοκυριών και των επιχειρήσεων;

Το «κύμα», λοιπόν, ακρίβειας καλπάζει, με κύριο πρόβλημα την ενεργειακή κρίση- άλλωστε, κατά ένα πολύ μεγάλο ποσοστό από κει προέρχονται τα ζητήματα τα οποία αντιμετωπίζουμε- και έχουμε να αντιμετωπίσουμε μεγάλα θέματα για τις ευάλωτες ομάδες, όπως τους εργαζόμενους, τους επαγγελματίες, τους αγρότες και τις αδύναμες κοινωνικές ομάδες.

Εξειδικεύω, επίσης, ένα ακόμη θέμα, τις τηλεπικοινωνίες, έναν τομέα που χαρακτηρίζεται από ακρίβεια και ανατιμήσεις το τελευταίο εξάμηνο. Είναι ενδεικτικό, ότι

στην ανάπτυξη οπτικών ινών, είμαστε στις δέκα χειρότερες χώρες της Ευρωπαϊκής Ένωσης, με συνδεδεμένο λιγότερο από το 10% των νοικοκυριών. Το θέμα μας, όμως, αυτή τη στιγμή, είναι το κόστος και η προστασία, συγχρόνως, των καταναλωτών. Από τον 163 στον ευρωπαϊκό δείκτη τιμών στις τηλεπικοινωνίες το 2019, ανεβήκαμε στο 173,4, που είναι ο δεύτερος υψηλότερος στον ευρωπαϊκό χώρο, μετά τη Νορβηγία που έχει 175,8. Για παράδειγμα, 5 Gigabyte στην Ελλάδα κοστίζουν 50 και 60 ευρώ, στην Πορτογαλία 31 ευρώ και στην Ιταλία 12 ευρώ. Ο συνδυασμός, λοιπόν, υψηλού κόστους τηλεπικοινωνιών και χαμηλών αμοιβών και εισοδημάτων είναι αποκαλυπτικός. Οι εταιρείες, βέβαια, κινητής τηλεφωνίας επικαλούνται, ότι το μισό κόστος οφείλεται στους φόρους, αφού τα τέλη ξεκινούν από το 12% στα καρτοκινητά και φτάνουν στο 20% στα συμβόλαια, συν 24% ΦΠΑ.

Όπως και να ‘χει όμως, το συμπέρασμα και το αποτέλεσμα είναι, ότι οι Έλληνες, αυτή τη στιγμή, πληρώνουν ακριβότερα και την κινητή τηλεφωνία, ιδιαίτερα, για τη χρήση δεδομένων κινητής τηλεφωνίας, για τις χειρότερες υπηρεσίες με τις χαμηλές ταχύτητες και τις συχνές βλάβες.

Αξίζει, επίσης, να σημειωθεί, πως σχετικά πρόσφατα με απόφαση της Ευρωπαϊκής Ένωσης, παραπέμφθηκε η χώρα μας στο Ευρωπαϊκό Δικαστήριο για τις υψηλές τιμές της κινητής τηλεφωνίας, ενώ πριν από τρεις μήνες, περίπου, η Ευρωπαϊκή Ένωση ζήτησε από τη χώρα μας να μειώσει το κόστος αυτό των υψηλών τιμών. Δεν θέλω να επεκταθώ περαιτέρω, αλλά αντιλαμβανόμενος την πραγματικότητα, έπρεπε να κάνω μία μεγάλη εισαγωγή για θέματα που, αυτή τη στιγμή, μας απασχολούν.

Επιπλέον, θέλω να σας πω, ότι ως ΠΑΣΟΚ-Κίνημα Αλλαγής, θεωρούμε επιτακτική την ανάγκη για τον έλεγχο της εφαρμογής της νομοθεσίας και την επιβολή κυρώσεων στους παραβάτες από ισχυρή Ανεξάρτητη Αρχή, της οποίας το αντικείμενο θα είναι αποκλειστικά η προστασία του καταναλωτή, ώστε να διασφαλιστούν τα συμφέροντα των καταναλωτών, στα πλαίσια της ενωσιακής νομοθεσίας και του κρίσιμου ρόλου που διαδραματίζουν στην οικονομική ανάπτυξη της ενιαίας αγοράς, όπως η νέα ατζέντα για τους καταναλωτές ορίζει.

Καθώς, λοιπόν, θα έχουμε χρόνο να καταθέσουμε λεπτομερώς τις προτάσεις μας για το εν λόγω νομοσχέδιο, θα ήθελα να σταθώ σε ένα ιδιαίτερο σημείο του σχεδίου νόμου, που, όπως σας είπα πιο πριν, θεωρώ ότι βρίσκεται σε μία θετική κατεύθυνση, το οποίο προβληματίζει, τόσο εμάς, όσο και τον εμπορικό κόσμο της χώρας και δεν είναι άλλο από το άρθρο 3, το οποίο τροποποιεί το άρθρο 15, του ν.4177/2013.

Παρατηρούμε, λοιπόν, ότι δεν καταργούνται οι ενδιάμεσες εκπτώσεις, που αποδεδειγμένα έχουν μηδενική απόδοση και ζημιώνουν γενικότερα τον θεσμό των εκπτώσεων, καθώς προκαλούν σύγχυση στον καταναλωτή, ο οποίος περιμένει εκπτώσεις, αλλά, ουσιαστικά, δεν τις έχει, αφού η δυνατότητα των επιχειρήσεων να διαθέσουν με μειωμένες τιμές τις εκπτώσεις στο τέλος εποχής περιόδου είναι περιορισμένες. Επομένως, μέσω της απουσίας των ενδιάμεσων εκπτώσεων, πλέον, οι δύο κανονικές περίοδοι εκπτώσεων τον χειμώνα και το καλοκαίρι θα ενδυναμώσουν ακόμη περισσότερο, ενώ θα είναι και μεγαλύτερα τα ποσοστά μείωσης που θα γίνονται στις αρχικές τιμές.

Το ΠΑΣΟΚ-Κίνημα Αλλαγής θα καταθέσει σειρά προτάσεων και για το συγκεκριμένο νομοσχέδιο. Κατά συνέπεια, στις επόμενες συνεδριάσεις θα έχουμε και τις δικές μας απόψεις.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό, να σας ενημερώσω για τους φορείς που θα καλέσουμε. Έτσι, λοιπόν, για τη Δευτέρα θα καλέσουμε την ΕΣΕΕ, τον ΣΕΒ, την ΕΚΠΟΙΖΩ, το ΙΝΚΑ (Ινστιτούτο Καταναλωτών), τον Ελληνικό Σύνδεσμο Ηλεκτρονικού Εμπορίου, τον ΣΕΛΠΕ, τη ΓΣΕΒΕΕ, τον Εμπορικό Σύλλογο Αθηνών, την Πανελλήνια Ομοσπονδία Ενώσεων Καταναλωτών, το Κέντρο Προστασίας Καταναλωτών, τον Συνήγορο του Καταναλωτή και την Κεντρική Ένωση Επιμελητηρίων.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ):** Κύριε Πρόεδρε, το νομοσχέδιο και η εν λόγω Οδηγία που συζητάμε περιστρέφεται γύρω από πλευρές και μέτρα που αφορούν στην προστασία του καταναλωτή.

Η πρώτη παρατήρηση που έχουμε είναι, ότι αυτή η Οδηγία για την καλύτερη επιβολή και τον εκσυγχρονισμό των κανόνων της Ευρωπαϊκής Ένωσης για την προστασία των καταναλωτών, επιχειρεί να δημιουργήσει την εντύπωση ότι μπορεί το σύστημα της οικονομίας της αγοράς που έχει ως «θεό» του την ανταγωνιστικότητα και την κερδοφορία του κεφαλαίου, να προστατέψει παράλληλα τον καταναλωτή, το εισόδημα του, την ποιότητα των προϊόντων και ούτω καθεξής και επιδιώκει να δημιουργήσει αυταπάτες στους εργαζόμενους καταναλωτές για την ενιαία αγορά στην Ευρωπαϊκή Ένωση τους ενιαίους κανόνες, οι οποίοι θα αποβούν υπέρ των καταναλωτών.

Στην πραγματικότητα, η Κυβέρνηση βρίσκει την ευκαιρία, επιδιώκει την εκτόνωση της δυσαρέσκειας από τα απαράδεκτα φαινόμενα που ζούμε, τα οποία είναι σύμφυτα στον καπιταλισμό, χωρίς προστασία του καταναλωτή και όχι γενικά του καταναλωτή, αλλά των λαϊκών νοικοκυριών.

Η πρόβλεψη στην Οδηγία ορισμένων ελάχιστων δικαιωμάτων για τους καταναλωτές και η θέσπιση κάποιων υποχρεώσεων των επιχειρηματικών ομίλων, στην ουσία, καταλήγει να αποτελεί «φύλλο συκής» που και αυτό τις περισσότερες φορές υπονομεύεται από άλλες διατάξεις της Οδηγίας, όπως, για παράδειγμα, οι εξαιρέσεις από το δικαίωμα υπαναχώρησης του καταναλωτή, αλλά και από την ανυπαρξία ελεγκτικών κρατικών μηχανισμών που επιλαμβάνονται των καταγγελιών των καταναλωτών και με τα δυσβάσταχτα κόστη πρόσβασης στη δικαιοσύνη για τους εργαζόμενους.

Στην πράξη, δηλαδή, λειτουργεί ως ένας «μοχλός» ενίσχυσης του θεσμικού πλαισίου για κερδοφόρες επενδύσεις των επιχειρηματικών ομίλων. Θα έλεγα, ότι είναι, τουλάχιστον, πρόκληση να γίνεται λόγος για την προστασία του καταναλωτή, όταν όλοι σας έχετε, ήδη, ευθυγραμμιστεί στην ευρωενωσιακή στρατηγική για την απελευθέρωση της ενέργειας, όταν όλοι μαζί παρέα είχατε ψηφίσει το τρίτο μνημόνιο με την υιοθέτηση των συστάσεων της «εργαλειοθήκης» του ΟΟΣΑ, για την κατάργηση του ορίου ζωής, για παράδειγμα, στο φρέσκο γάλα, την αλλαγή στη νομοθεσία για το γιαούρτι και άλλα μέτρα που, προφανώς, ευνοούν τους μονοπωλιακούς ομίλους. Η «γιγάντωσή» τους και η συγκέντρωση της αγοράς σε μία σειρά από κλάδους στα χέρια μιας «χούφτας» επιχειρήσεων είναι ο αδιάψευστος μάρτυρας για το ποια συμφέροντα εξυπηρετούν αυτές οι πολιτικές.

Η Ε.Ε., όπως και εσείς, αποσιωπάτε συνειδητά, ότι η ελεύθερη αγορά είναι ταυτισμένη με το «κυνήγι» του κέρδους και τις ανατιμήσεις που πυροδοτούν την ακρίβεια. Αποσιωπάτε ότι σε όλες τις αγορές που απελευθερώθηκαν με το επιχείρημα, ότι ο ανταγωνισμός θα συγκρατούσε τις τιμές προς όφελος των καταναλωτών, οι τιμές των προϊόντων

προϊόντων και των υπηρεσιών, αντίθετα, εκτινάχθηκαν στα ύψη και αν κατά καιρούς αναγκάζεστε από τα πράγματα σε περιόδους έξαρσης της ακρίβειας, όπως τώρα και κάτω από την πίεση της αγανάκτησης του λαού, να παραδεχτείτε, ότι υπάρχει ακρίβεια, επιχειρείτε απλώς να «θολώσετε τα νερά» με, δήθεν, μέτρα ελέγχου της αγοράς, που, στην πραγματικότητα, καμία σχέση δεν έχουν με οποιαδήποτε αντιμετώπιση του προβλήματος, αφού δεν αγγίζουν τα υπερκέρδη των μονοπωλίων.

Την ώρα, λοιπόν, που με περίσσια υποκρισία γίνεται λόγος για την προστασία του καταναλωτή, η Ρυθμιστική Αρχή Ενέργειας, κυβερνητικός «βραχίονας» της εκάστοτε κυβέρνησης, νομιμοποιεί με το πόρισμα που εξέδωσε την τεράστια «ληστεία» σε βάρος των λαϊκών νοικοκυριών από τη στρατηγική απελευθέρωσης της αγοράς ενέργειας και τα τεράστια κέρδη των επιχειρηματικών ομίλων. Η Ρυθμιστική Αρχή Ενέργειας, με επιστημονικό τρόπο, «ταχυδακτυλουργικό», στην πραγματικότητα, τρόπο, προσδιόρισε το ποσό των επιπλέον εσόδων των εταιρειών στα 590 εκατ. ευρώ και πάνω σε αυτό το ποσό, στήνεται όλο το κυβερνητικό αφήγημα, περί φορολόγησης με 90% των υπερκερδών. Από τα 591 εκατ. Ευρώ, αφού αφαιρεθούν τα ποσοστά των εκπτώσεων, που κυμαίνονται από 5% έως 20% που υποτίθεται, ότι έδινε η κάθε εταιρεία, θα φορολογηθεί ότι απομείνει με 90% και το ποσό που θα προκύψει θα επιστραφεί, στη συνέχεια, ξανά στις εταιρείες, μέσω του νέου μηχανισμού αποζημίωσης που ετοιμάζει το Υπουργείο Περιβάλλοντος, σε συνεργασία με τη Ρυθμιστική Αρχή Ενέργειας. Τι ωραία!

Σαν να μην έφτανε αυτό, η Κυβέρνηση ετοιμάζει το επόμενο «κύμα ληστρικών» τιμολογίων ρεύματος, με τις χονδροεμπορικές τιμές ηλεκτρισμού στο Χρηματιστήριο Ενέργειας να παραμένουν στα ύψη, σταθερά πάνω από τα 200 ευρώ και πέριξ των 250 ευρώ ανά μεγαβατώρα. Χιλιάδες, όμως, οικογένειες, κυρίες και κύριοι, αδυνατούν να ανταποκριθούν στις μεγάλες αυξήσεις στο ρεύμα. Εκατοντάδες «πνίγονται» από διακανονισμούς και δεκάδες χιλιάδες οικογένειες ζουν χωρίς ρεύμα.

Η ακρίβεια, όμως, κυρίες και κύριοι, δεν είναι ένα φυσικό φαινόμενο, ούτε είναι ουρανοκατέβατη, ούτε προέκυψε με την πανδημία ή με τον πόλεμο στην Ουκρανία, ούτε προκύπτει από κάποιους λάθος χειρισμούς. Είναι φαινόμενο της ίδιας της καπιταλιστικής ανάπτυξης. Το «χτύπημα» στους μισθούς που έφεραν οι νόμοι Βρούτση, Αχτσιόγλου και ο νόμος Χατζηδάκη, με τον βασικό μισθό να παραμένει στα οικτρά επίπεδα του 2008, οι ανατιμήσεις στα καύσιμα, η ακρίβεια στα είδη πλατιάς λαϊκής κατανάλωσης, ο ΦΠΑ, ο ΕΝΦΙΑ, η ανεργία, ο πληθωρισμός που «τρέχει» πάνω από 10%, η εμπορευματοποίηση της υγείας και πρόνοιας, της παιδείας που αναγκάζει τη λαϊκή οικογένεια να πληρώνει έναν «σκασμό λεφτά», δημιουργούν επιπλέον κόστος για τις εργατικές λαϊκές οικογένειες και έναν πραγματικό εφιάλτη που καθιστά αδύνατη την επιβίωσή του.

Την ίδια στιγμή, όχι μόνο αρνείται η Κυβέρνηση να ικανοποιήσει βασικά αιτήματα ανακούφισης του λαού, που έχει προτείνει το Κ.Κ.Ε με προτάσεις νόμου, όπως η πρόσφατη, την οποία, για άλλη μία φορά, η Κυβέρνηση την «πέταξε στο καλάθι των αχρήστων» και τα υπόλοιπα Κόμματα να «στρουθοκαμηλίζουν», αλλά παραπέμπει τη λύση στο δικαστήριο, όπως πρότεινε ο ΣΥΡΙΖΑ. Γιατί αρνείστε την πρόταση; Γιατί αντιβαίνει στα «ιερά και όσια» της ελεύθερης αγοράς και για να μην υπάρξει δημοσιονομικός «εκτροχιασμός».

Τι ζητούσε η πρόταση του Κ.Κ.Ε.; Να καταργηθεί τώρα η ρήτρα αναπροσαρμογής, το Χρηματιστήριο Ενέργειας, τα χαράτσια του ειδικού τέλους για τη μείωση εκπομπών αερίων

ρύπων, οι ειδικοί φόροι κατανάλωσης στην προμήθεια ηλεκτρικού ρεύματος και ο ΦΠΑ. Αυτά, πραγματικά, αποτελούν τη στοιχειώδη ανακούφιση των λαϊκών νοικοκυριών. Όχι, ότι θα λύσουν όλα τα προβλήματα, αλλά είναι κάτι. Όμως, αυτό το αρνηθήκατε όλοι σας.

Ο μύθος του ελεύθερου ανταγωνισμού είναι η «καραμέλα» της απελευθέρωσης των αγορών, που θα λειτουργούσε, δήθεν, προς όφελος των καταναλωτών, θα μείωνε τις τιμές, θα έδινε δυνατότητα επιλογών, όπως μας λέγατε, θα βελτίωνε την ποιότητα και πολλά άλλα.

Οι μονοπωλιακοί όμιλοι, λοιπόν, κυρίες και κύριοι, δεν «σκιάζονται» από τέτοιες Οδηγίες, σαν αυτές που συζητάμε, αφού η νομοθεσία και συνολικά το σύστημα λειτουργεί προς όφελός τους, ενώ οι όποιες επιτροπές, όπως η Επιτροπή Ανταγωνισμού ή η νομοθεσία για τη, δήθεν, συμμόρφωσή τους χρησιμοποιούνται ως ένα καλό «περιτύλιγμα» της κυριαρχίας των μονοπωλίων και καταλήγει μάλιστα και ως «κολυμπήθρα» της αθώωσης τους. Εξάλλου, οι καταναλωτές δεν είδαν κανένα όφελος, δεν μειώθηκαν οι τιμές, δεν αντιμετωπίστηκε η ακρίβεια και δεν υπάρχει τέτοια πρόθεση.

Οι εργαζόμενοι, λοιπόν, δεν έχουν να περιμένουν τίποτα από ευρωπαϊκές οδηγίες και ιδίως, με τη στρατηγική της απελευθέρωσης των ιδιωτικοποιήσεων, της ανάπτυξης των λίγων σε βάρος της συντριπτικής πλειοψηφίας του λαού. Όποιο μείγμα πολιτικής, είτε πιο περιοριστικό, είτε πιο επιτακτικό, και αν επιλέγουν η Ευρωπαϊκή Ένωση και οι Κυβερνήσεις της Νέας Δημοκρατίας, ΣΥΡΙΖΑ, ΠΑΣΟΚ-Κίνημα Αλλαγής, ο λογαριασμός, τελικά, καταλήγει στο λαό. Τελικά, είτε μειώνεται ο μισθός, είτε ανεβαίνουν οι τιμές και οι φόροι, πολύ περισσότερο, όταν το ένα ακολουθεί το άλλο, όπως συμβαίνει τώρα, το αποτέλεσμα είναι το ίδιο. Οι εργαζόμενοι, ενώ παράγουν όλο και περισσότερα, δουλεύουν, για να απολαμβάνουν όλο και λιγότερα.

Κατά την άποψή μας, η οργή αυτή που υπάρχει σήμερα, πρέπει να μετατραπεί σε πραγματική δύναμη. Να μην συμβιβαστεί ο λαός με την ανέχεια και την ακρίβεια. Η δύναμη του λαού είναι ο ίδιος του ο εαυτός. Μόνο ο λαός μπορεί να σώσει τον λαό με οργάνωση, συλλογική διεκδίκηση, βάζοντας στο στόχαστρο τις πραγματικές αιτίες των προβλημάτων, που είναι ο ίδιος ο καπιταλισμός.

Καλούμε, λοιπόν, τον λαό να επιλέξει τη μοναδική ρεαλιστική διέξοδο, τον ριζικά διαφορετικό δρόμο ανάπτυξης, αυτόν που λέει το Κ.Κ.Ε, που είναι ο δρόμος της εργατικής εξουσίας, με εργατικό λαϊκό έλεγχο και επιστημονικό κεντρικό σχεδιασμό της οικονομίας, για να μπορεί να απολαμβάνει το τελικό αποτέλεσμα της δικής του δουλειάς και όχι να το «καρπώνονται» άλλοι.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Δούνια Παναγιώτα (Νόνη), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, θα ξεκινήσουμε από το ότι πρόκειται για ένα ακόμη ανούσιο νομοσχέδιο, όπως φαίνεται, μεταξύ άλλων, από τα μόλις τριάντα πέντε σχόλια στη διαβούλευση, ενώ κατατίθεται σε μία χρονική στιγμή που η Ελλάδα αντιμετωπίζει τεράστια προβλήματα. Ένα μεγάλο μέρος τους δε, οφείλεται στα λάθη της Κυβέρνησης, όπως σε ότι αφορά στην αισχροκέρδεια του ενεργειακού καρτέλ, με τη βοήθεια του Χρηματιστηρίου Ενέργειας που ίδρυσε ο κ. Χατζηδάκης, στη «βίαιη» και πρόωρη απολιγνιτοποίηση, την υπερχρέωση και τα «θηριώδη» ελλείμματα, λόγω των αχρείαστων lockdowns, την εθνική ταπείνωση με τις προκλήσεις της Τουρκίας, την ακύρωση του EastMed και ούτω καθεξής.

Το νομοσχέδιο είναι, επίσης, ανούσιο, αφού αφορά στην προστασία των καταναλωτών, σε μία εποχή που πλήττονται κυριολεκτικά «θανατηφόρα» από την ακρίβεια, μετά από δώδεκα συνεχή χρόνια μνημονίων, κυρίως, λόγω των λαθών που αναφέραμε. Φυσικά, η Κυβέρνηση, θέλοντας ως συνήθως να δικαιολογήσει τα λάθη της, ισχυρίζεται πως δεν πλήττεται μόνο η Ελλάδα από τον πληθωρισμό που καλπάζει, χωρίς, βέβαια, να αναφέρει πως είναι διαφορετικές οι αιτίες για κάθε χώρα με ορισμένα μόνο κοινά σημεία μεταξύ τους. Ακόμη, συγκρίνει το ποσοστό του πληθωρισμού με τις άλλες χώρες, χωρίς να λαμβάνει υπόψη τον αποπληθωρισμό, που είχε η Ελλάδα στο παρελθόν, ενώ δεν αναφέρει τη σχέση του με τους εκάστοτε μισθούς, ούτε το γεγονός, ότι σε ότι αφορά στα βασικά αγαθά και την ενέργεια έχει υπερβεί κατά πολύ το 20%.

Με δεδομένο δε, το ότι ο κατώτατος μισθός στην Ελλάδα είναι, εξαιρετικά, χαμηλός, πόσο μάλλον σε όρους κόστους διαβίωσης -είναι σημαντικό σε όρους κόστους διαβίωσης πρέπει να υπολογίζεται- είναι φανερό πως ο πληθωρισμός για τα χαμηλά εισοδηματικά «στρώματα», είναι πολύ μεγαλύτερος από τη συντριπτική πλειοψηφία των άλλων χωρών της Ευρωπαϊκής Ένωσης, εάν όχι όλων, γεγονός που τεκμηριώνει το μέγεθος της αποτυχίας της Κυβέρνησης. Ακόμη χειρότερα, δεν είναι σε θέση να στηρίξει, όπως οφείλει, τις ελληνικές επιχειρήσεις και τα νοικοκυριά σήμερα, ειδικά τον πρωτογενή μας τομέα που χρεοκοπεί, όπως θα καταθέσουμε στα Πρακτικά μαζί με διάφορα άλλα.

Και γιατί δεν μπορεί; Απλούστατα, επειδή τα προηγούμενα χρόνια, σπατάλησε τα 44 δισεκατομμύρια ευρώ που δεν είχε, άλλα δανείστηκε. Όχι για την καταπολέμηση της πανδημίας, όπως ισχυρίζεται, αλλά για το λάθος των αυστηρών lockdowns, που δεν έκαναν πλούσιες χώρες, όπως η Ελβετία, η Σουηδία ή αρκετές πολιτείες των Ηνωμένων Πολιτειών. Αυτά τα 44 δισεκατομμύρια, πάντως, όπως και τα νέα επιδόματα που υπόσχεται η Κυβέρνηση, δεν είναι τίποτα άλλο από μελλοντικοί φόροι, αφού αυτή η Κυβέρνηση παράγει μόνο ελλείμματα και χρέη, αντί πλούτο, ενώ δανείζεται σαν να μην υπάρχει αύριο.

Το νομοσχέδιο είναι το, πλέον, ανούσιο, επειδή προσθέτει μόνο ορισμένες διατάξεις στο προηγούμενο, όταν αυτό που λείπει είναι η εφαρμογή των υφιστάμενων νόμων και η

περιφρούρησή τους. Για παράδειγμα, η ΔΙΜΕΑ δημιουργήθηκε, για να καταπολεμήσει το παραεμπόριο, προστατεύοντας τους καταναλωτές και τις νομοταγείς επιχειρήσεις. Δύο μήνες, όμως, πριν από την αναστολή των μέτρων της πανδημίας, έκανε 147 ελέγχους σε καταστήματα, με πρόστιμα μόλις 6.500 ευρώ, όπως θα καταθέσουμε στα Πρακτικά.

Σε ότι αφορά στο παράνομο εμπόριο, διενέργησε, την ίδια περίπου χρονική περίοδο, 206 ελέγχους, ενώ βρήκε 32 παραβάσεις, επέβαλε πρόστιμα 70.500 ευρώ και πρόσφατα, 100.000 ευρώ για προϊόντα απομίμησης. Συνολικά δε, σύμφωνα με τη Γενική Γραμματεία Εμπορίου και Προστασίας του Καταναλωτή, για την περίοδο από τις αρχές Σεπτεμβρίου του 2021 ως τις 3 Οκτωβρίου 2021, η ΔIΜΕΑ διενέργησε 294 ελέγχους και επέβαλε πρόστιμα 312.500 ευρώ. Ποια είναι η βελτίωση εδώ, σε σχέση με τη ΣΥΚΕΑAΠ, που για την περίοδο, από τον Αύγουστο του 2019 έως τον Φεβρουάριο του 2020, διενήργησε 9.053 ελέγχους, δηλαδή, κατά πολύ περισσότερους; Στα πρόστιμα; Πόσα από αυτά εισπράττονται πραγματικά; Αυτός ήταν ο λόγος που η ΣΥΚΕΑΑΠ αντικαταστάθηκε από τη ΔIΜΕΑ;

Πόσο μειώθηκε το παραεμπόριο που, σύμφωνα με την Ελληνική Συνομοσπονδία Εμπορίου και Επιχειρηματικότητας, εκτιμάται στα 15 έως 20 δισεκατομμύρια ευρώ, με διαφυγόντα έσοδα του δημοσίου 3 έως 4 δισεκατομμύρια; Έχει νόημα να γίνονται αλλαγές και να κατατίθενται, συνεχώς, νομοσχέδια, χωρίς στόχους και χωρίς απολογισμό; Ποιος ιδιώτης μάνατζερ λειτουργεί έτσι; Κανένας. Σε κάθε περίπτωση, όλες οι καταχρηστικές πρακτικές μπορούν να προληφθούν και με την υπάρχουσα νομοθεσία, αρκεί να εφαρμόζεται σωστά και να υπάρχουν επαρκείς έλεγχοι.

Συνεχίζοντας, η Οδηγία ψηφίστηκε λίγο πριν από την πανδημία, στις 27 Νοεμβρίου του 2019 και όπως φαίνεται θα τεθεί σε εφαρμογή στις 28 Μαΐου του 2022, συμπληρώνοντας τη βασική για τα δικαιώματα των καταναλωτών, την ντιρεκτίβα 2011/83U. Έως τώρα, έχει ψηφιστεί από 14 χώρες, ενώ φυσικά θα ελέγξουμε, πώς ακριβώς μεταφέρεται στην Ελλάδα, στη συζήτηση, επί των άρθρων, αφού έχουμε διαπιστώσει σημαντικές διαφοροποιήσεις, σε άλλες ευρωπαϊκές οδηγίες στο παρελθόν, σε ότι αφορά στη μεταφορά τους στην Ελλάδα.

Όπως διαπιστώνεται, καλύπτει κάποια κενά, λόγω της τεχνολογικής εξέλιξης, όπως τα εξής: αλληλεπίδραση με άλλη νομοθεσία της Ευρωπαϊκής Ένωσης, συμβάσεις, όπου ο καταναλωτής παρέχει προσωπικά δεδομένα, υποχρεώσεις των ηλεκτρονικών αγορών, διαφάνεια των αποτελεσμάτων αναζήτησης, εξατομικευμένη τιμή, δικαίωμα υπαναχώρησης του καταναλωτή από συμβάσεις που συνάπτονται, κατά τη διάρκεια ανεπιθύμητων επισκέψεων ή εκδρομών, δικαίωμα υπαναχώρησης του καταναλωτή από συμβάσεις για ψηφιακό περιεχόμενο στο διαδίκτυο, συνέπειες της αδυναμίας του εμπόρου να ενημερώσει, σχετικά με το δικαίωμα υπαναχώρησης και τέλος, επιβολή και κυρώσεις.

Μία, επιπλέον, επεξήγηση παρέχεται στις κατευθυντήριες γραμμές της Οδηγίας για την ερμηνεία και την εφαρμογή της, όπου θα καταθέσουμε την πρώτη σελίδα στα Πρακτικά. Εν προκειμένω, έχουμε την άποψη, πως ο πραγματικός σκοπός της δεν είναι η προστασία των καταναλωτών, γενικότερα, βέβαια, για την Ευρώπη, όχι μόνο για την Ελλάδα, αλλά η ομοιόμορφοι κανόνες για τις πολυεθνικές, εντός της κοινής αγοράς. Η άποψή μας αυτή τεκμηριώνεται, από το ότι, όπως θα καταθέσουμε στα Πρακτικά, προωθήθηκε, επειδή μόνο το 36% των ευρωπαίων καταναλωτών εμπιστευόταν με στοιχεία του 2015 να προβεί σε διασυνοριακές αγορές, ενώ το 40% των εμπόρων της Ευρωπαϊκής Ένωσης θεωρούσαν εμπόδιο τις διαφορετικές νομοθεσίες στη δουλειά τους.

Περαιτέρω στα περιεχόμενα του νομοσχεδίου, οι ρυθμίσεις του, στην ουσία, προσθέτουν στοιχεία στον υφιστάμενο ν.2251/1994, με τον τίτλο «προστασία των καταναλωτών», ο οποίος έχει ανάλογη κατεύθυνση με την ευρωπαϊκή Οδηγία από πολλά χρόνια πριν. Συμπληρώνεται δε, με ψηφιακά θέματα, που δεν υπήρχαν πριν, όπως με την πληροφόρηση σε επιγραμικές πλατφόρμες, με προσωπικά δεδομένα και με διασυνοριακές αγορές.

Αρχικά, σε ότι αφορά στις εκπτώσεις δεν αλλάζει κάτι, σε σχέση με την περίοδό τους, ενώ προστίθενται, κυρίως, κάποιες ρυθμίσεις για τον υπολογισμό της τιμής των εκπτώσεων και απελευθερώνονται οι προσφορές εντός των καταστημάτων, με το άρθρο 3. Επιπλέον, αυστηροποιούνται τα πρόστιμα για παραπλανητικές πρακτικές στις εκπτώσεις και για την παράνομη λειτουργία τις Κυριακές, με το άρθρο 4. Οφείλουμε να σημειώσουμε εδώ, πως οι παραδοσιακές πρακτικές στα καταστήματα πλήττονται από τις on line αγορές, καθώς, επίσης, από τις «αλυσίδες» που ανήκουν σε ομίλους, κάτι που διαπιστώσαμε και από τα σχόλια στη διαβούλευση. Εν προκειμένω, υπάρχουν αναφορές σε πολυκαταστήματα που πωλούν εποχιακά είδη σε τιμή κόστους, όπως παιχνίδια τα Χριστούγεννα, για να στηρίξουν τις πωλήσεις στα υπόλοιπα προϊόντα τους, εις βάρος των εξειδικευμένων μικρών καταστημάτων που πρέπει να περιμένουν την εποχή των εκπτώσεων.

Εκτός αυτού, υπάρχουν αλλαγές πρακτικών, όπως στην περίπτωση του Black Friday, με εκπτώσεις πέραν των συνηθισμένων. Γιατί, αλήθεια, επιτρέπεται κάτι τέτοιο; Για να υπάρχει ομοιογένεια παγκοσμίως στα logistics των «αλυσίδων;» Κατά την άποψή μας, πρέπει να υπάρξει νομοθετική πρόνοια, για να προστατευθούν τα μικρά μαγαζιά, ειδικά στην Ελλάδα, όπου οι μικρομεσαίες επιχειρήσεις αποτελούν, καλώς ή κακώς, τον «κορμό» της οικονομίας.

Σε σχέση τώρα με τις υπόλοιπες προσθήκες, αφορούν γενικότερα στην ενημέρωση, την παραπλάνηση και το δικαίωμα υπαναχώρησης, κυρίως, στις ψηφιακές πωλήσεις, όπου θα αναφερθούμε στη συζήτηση, επί των άρθρων.

Στις λοιπές διατάξεις, έχουμε τη ρύθμιση για τον Κώδικα Δεοντολογίας σε επιχειρήσεις ηλεκτρονικών παιχνιδιών, σε ότι αφορά στην ψυχική υγεία ανηλίκων με το άρθρο 25, κάτι που δεν απασχόλησε την Κυβέρνηση, εννοώ με την ψυχική υγεία των παιδιών σε σχέση με τα lockdowns, ειδικά σε ότι αφορά στα παιδιά.

Υπάρχει, επίσης, μία τροπολογία για τη μεταποίηση στο Άγιο Όρος, στο άρθρο 26, όπου διαπιστώνουμε αυξημένο ενδιαφέρον πρόσφατα για την υπαγωγή του στην κεντρική Κυβέρνηση, καθώς, επίσης, σε σχέση με το Αστυνομικό Τμήμα.

Τέλος, το νομοσχέδιο συμπληρώνεται με κάποιες τροπολογίες που αφορούν στο πρόσφατα ψηφισθέν, για τις λαϊκές αγορές, στα άρθρα 28 και 29.

Είναι εντυπωσιακό, το ότι δρομολογούνται τόσο γρήγορα αλλαγές, ενώ αποτελεί έναν απαράδεκτο νόμο, που πρέπει να καταργηθεί, όπως δηλώσαμε από την αρχή. Εμείς, πάντως, θα κάνουμε τα πάντα, για να το πετύχουμε, αφού είμαστε υπέρ των εναλλακτικών αγορών, των παραγωγών και όχι των συμφερόντων των καρτέλ, όπως η Κυβέρνηση.

Κλείνοντας, δεν υπάρχει κάποιο κόστος από το Γενικό Λογιστήριο του Κράτους, ενώ δεν προβλέπονται καν έσοδα από πρόστιμα, με δεδομένο ότι το νομοσχέδιο επικεντρώνεται στις διαδικτυακές πωλήσεις, που έχουν αυξηθεί πάρα πολύ, το τελευταίο χρονικό διάστημα. Ποιος, όμως, θα ελέγξει αλήθεια τα διαδικτυακά «μεγαθήρια», όπως η Amazon, που θησαύρισαν την εποχή της πανδημίας; Το Υπουργείο; Η Ευρωπαϊκή Ένωση; Ή μήπως δεν υπάρχει παρανομία στις επιγραμικές αγορές; Τέλος, δεν υπάρχουν ούτε στόχοι από ένα Υπουργείο που οφείλει να έχει στόχους, ενώ τα αποτελέσματά του είναι, σαφώς, μετρήσιμα.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Βιλιάρδο, με την ομιλία του οποίου ολοκληρώσαμε τις τοποθετήσεις των Εισηγητών και Ειδικών Αγορητών.

Τον λόγο έχει ο κ. Υπουργός, ο κ. Γεωργιάδης.

**ΣΠΥΡΙΔΩΝ - ΆΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, σας ευχαριστώ θερμά.

Καταρχάς, θέλω να ευχαριστήσω τους συναδέλφους για τον εποικοδομητικό διάλογο. Το νομοσχέδιο δεν έχει προκαλέσει πολύ μεγάλες εντάσεις. Υπάρχει, κατά τη γνώμη μου, ένα κλίμα συναίνεσης, πλην των τελευταίων που άκουσα από τον κ. Βιλιάρδο. Το Κ.Κ.Ε. έχει σταθερή διαφωνία, σε ότι είναι ευρωπαϊκή Οδηγία. Εκεί δεν έχουμε πολλά περιθώρια, για να αντιδικήσουμε.

Θα πω δυο λόγια γι’ αυτά που άκουσα, ως προς τις διαφωνίες από τον κ. Βιλιάρδο, γιατί οι υπόλοιποι δεν είχαν σημαντικές διαφωνίες, επί του νομοσχεδίου. Στη συνέχεια, θα αναφερθώ με λίγα λόγια στο νομοσχέδιο και θα κλείσουμε.

Καταρχάς, κύριε Βιλιάρδο, σας ακούω, και, πραγματικά, εκπλήσσομαι. Νομίζω ότι ζούμε σε δύο παράλληλους κόσμους. Είναι αδύνατο να συναντηθούμε εμείς οι δύο. Όταν ψηφίσαμε τον νόμο για τις λαϊκές αγορές, κάνατε φασαρία και εσείς και ορισμένοι από τους εκπροσώπους των λαϊκών αγορών, λέγοντας ότι σκοπεύουμε να κλείσουμε τις λαϊκές αγορές, ότι είμαστε υπέρ των καρτέλ, ότι καταστρέφουμε τους εμπόρους. Έλεγε εδώ ο κ. Μόσχος, ότι σήκωναν μαύρες σημαίες σε ορισμένες λαϊκές αγορές και για μία απεργία,στην οποία κανείς δεν απέργησεκαιτελικά ήρθαν μερικοί κάτω από το Υπουργείο, με τους οποίους μίλησα.

Ο νόμος λειτουργεί από την 1η Φεβρουαρίου. Την Κυριακή, μπορείτε να δείτε και τις σχετικές αναρτήσεις μου στα social media, προσκλήθηκα από την Ομοσπονδία Παραγωγών Λαϊκών Αγορών Ανατολικής Αττικής, όπου βραβεύθηκα για το νομοσχέδιο. Μάλιστα, κάθισα με τον κ. Βορίδη, τον Υπουργό Εσωτερικών, τον οποίον και συνεχάρησαν για το νομοσχέδιο.

Μαζευτήκαν πάνω από τριακόσιοι παραγωγοί Ανατολικής Αττικής, για να πουν, ότι «τελικώς κάναμε λάθος. Μια χαρά είναι ο νόμος, ρολόι λειτουργεί. Δεν έχουμε κανένα πρόβλημα και είμαστε τελικά πολύ ευχαριστημένοι». Εσείς θέλετε να κάνετε ανένδοτο αγώνα, για να καταργήσετε έναν νόμο, για τον οποίον ο κόσμος των λαϊκών αγορών δεν αντιδρά. Και εκείνοι που είχαν έρθει στη Βουλή και αντιδρούσαν από την αρχή για αντιπολιτευτικούς λόγους, σήμερα δεν λένε τίποτα. Όλες οι ανησυχίες, για το αν θα ανανεωθούν οι άδειες, αν θα βρουν θέσεις στις λαϊκές αγορές, αν δουλεύουν οι πλατφόρμες κ.λπ.,έχουν γίνει και όλα λειτουργούν ρολόι.

Τώρα γιατί μας κατηγορείτε; Γιατί έχουμε φέρει δύο ρυθμίσεις. Μα, γιατί φέραμε δύο ρυθμίσεις; Δεν είχαμε πει στη Βουλή, ενώ ψηφίζαμε τον νόμο, ότι θα παρακολουθούμε, κατά την εφαρμογή του νόμου και θα είμαστε σε επαφή με τους εκπροσώπους των λαϊκών αγορών, ώστε αν κάποια πράγματα στην εφαρμογή δημιουργούν κάποια οποιαδήποτε προβλήματα, θα είμαστε εδώ να τα διορθώσουμε; Το είχαμε πει και μάλιστα, είχαν χαιρετίσει πολλοί τη διάθεσή μας, να παρακολουθούμε την εφαρμογή του νόμου.

Οι ρυθμίσεις που έχουμε φέρει είναι τα αιτήματα, τόσο των εμπόρων, όσο και των παραγωγών. Είναι συμφωνία, δηλαδή, και των δύο πλευρών και των εμπόρων και των παραγωγών, που ήρθαν στο γραφείο και ζήτησαν δύο τρεις ρυθμίσεις διαδικαστικού χαρακτή

χαρακτήρα, τις οποίες και φέρνουμε, ακριβώς, γιατί δεν θεωρούμε, ότι ένας νόμος είναι κάτι σαν τοΕυαγγέλιο, τον ψηφίσαμε και γράφτηκε σε πέτρα σαν τις δέκα εντολές. Το αντίθετο. Είναι μία δυναμική διαδικασία και καθήκον της πολιτικής ηγεσίας είναι να παρακολουθεί την εφαρμογή του.

Φέρνουμε, λοιπόν, δύο αλλαγές που είναι προτεινόμενες από το σύνολο των εμπόρων των λαϊκών αγορών, αλλά η Ελληνική Λύση μάς λέει, ότι θα κάνει ανένδοτο αγώνα, υπέρ των αιτημάτων των παραγωγών των εμπόρων λαϊκών αγορών, κυρίως, των παραγωγών είπατε, αλλά θα διαφωνήσετε με τα αιτήματα αυτά που έχει φέρει η Ομοσπονδίατων Παραγωγών των Λαϊκών Αγορών. Εδώ, πραγματικά, «η επιστήμη σηκώνει τα χέρια ψηλά».

Σε ότι αφορά στη ΔΙΜΕΑ. Εδώ, πραγματικά, είναι τα πράγματα ακόμη πιο εξωφρενικά. Όπως ξέρετε, μου αρέσει πολύ η αντιπολιτευτική κριτική, αρκεί να έχει στοιχεία δικαιοσύνης. Η ΔΙΜΕΑ ιδρύθηκε, ως ένας ξεχωριστός φορέας του Υπουργείου Ανάπτυξης με δομή, ιεραρχία, στελέχωση και έχει ακόμη δρόμο. Δεν έχει φτάσει εκεί που θέλουμε ακόμη, αλλά έχει κάνει μεγάλη διαδρομή.

Πράγματι, όταν ιδρύθηκε, ο κεντρικός μας στόχος ήταν ο έλεγχος του παραεμπορίου. Σήμερα, δεν έχετε διαπιστώσει μεγάλη διαφορά, ως προς την κατάσταση του παραεμπορίου στους δρόμους, σε σχέση με το 2019, όταν ανέλαβα την πολιτική ευθύνη του Υπουργείου Ανάπτυξης και Εμπορίου; Δεν το έχετε διαπιστώσει; Μα, τυφλός να είσαι, έχεις καταλάβει τη διαφορά. Γι’ αυτό δε, για την τεράστια διαφορά, ως προς το παραεμπόριο στους δρόμους της Αθήνας, της Θεσσαλονίκης, των μεγάλων πόλεων, έχουν γίνει δημόσιες αναφορές από, σχεδόν, το σύνολο των εμπορικών συλλόγων της χώρας, που με έχουν ευχαριστήσει για το ότι, επιτέλους, για πρώτη φορά, μετά από δεκαετίες το παραεμπόριο είναι υπό έλεγχο.

Τώρα, πλέον, στη ΔΙΜΕΑ, αν πάρει ένα κατάστημα και πει έχω στα 100 μέτρα κάποιον που πουλάει πράγματα, φτάνει η ΔΙΜΕΑ στα δεκαπέντε λεπτά και τους μαζεύει. Δεν μιλάω για τις μεγάλες μας επιτυχίες, μέχρι και πριν από μια βδομάδα, όπου, συνεχώς, πιάνουμε αποθήκες με απομιμητικά προϊόντα, κατασχέσεις και καταστροφές προϊόντων.

Σε ότι αφορά στην πρόοδο στο παραεμπόριο, πρέπει να είσαι πάρα πολύ άδικος, για να μην την αναγνωρίζεις. Δεν ξέρω κανένα άλλο πολιτικό κόμμα, που να λέει σε αυτή την Αίθουσα, ότι δεν υπάρχει πρόοδος στο παραεμπόριο, ούτε καν ο ΣΥΡΙΖΑ, γιατί είναι προφανής η επιτυχία.

Από την αρχική δημιουργία της ΔΙΜΕΑ, μέχρι πως είναι τα πράγματα, άλλαξε ο στόχος και η χρήση της. Γιατί άλλαξε ο στόχος; Γιατί άλλαξαν οι συνθήκες. Όταν φτιάχναμε τον νόμο για τη ΔΙΜΕΑ, δεν υπήρχε η πανδημία. Μετά ήρθε η πανδημία. Η ΔΙΜΕΑ ανέλαβε, λοιπόν, υποχρεωτικά και τους ελέγχους της πανδημίας. Αν μετράτε μόνο τους ελέγχους για το παραεμπόριο, οι έλεγχοι είναι λιγότεροι, μεταξύ του ΣΥΚΕΑΑΠ και της ΔΙΜΕΑ, διότι η ΔΙΜΕΑ στον επόμενο χρόνο δεν έκανε ελέγχους μόνο για το παραεμπόριο. Η ΔΙΜΕΑ πήρε ως κεντρικό της στόχο τον επόμενο χρόνο τον έλεγχο της πανδημίας. Αν αθροίσετε τους ελέγχους για το παραεμπόριο και την πανδημία, θα δείτε, ότι είναι αστρονομική η αύξηση των ελέγχων.

Σημειώστε δε, ότι τη χρονιά που εξετάζετε για ελέγχους στο παραεμπόριο ήταν κλειστά τα καταστήματα, διότι είχαμε καραντίνα. Άρα, εκ των πραγμάτων, δεν μπορούσε να γίνει έλεγχος για παρεμπόριο, γιατί δεν υπήρχε εμπόριο εν γένει. Αν θέλετε να έρθετε εδώ, για να πείτε ότι αποτυγχάνουμε, γιατί σας βολεύει πολιτικά, «καλή καρδιά». Απλώς, όμως, αυτό δεν είναι στοιχείο σοβαρότητας, είναι στοιχείο γελοιότητας.

Άρα, επί της ουσίας, οι έλεγχοι με τη ΔΙΜΕΑ υπερτετραπλασιάστηκαν στο σύνολο. Στην πορεία, άλλαξε εκ νέου, γιατί η ΔΙΜΕΑ δεν έχει αναλάβει, πλέον, μόνο το παραεμπόριο και την πανδημία, έχει αναλάβει πλέον και τον έλεγχο της αισχροκέρδειας. Στον έλεγχο της αισχροκέρδειας, δηλαδή, στην εφαρμογή των διατάξεων που ψηφίσαμε για το πλαφόν στο περιθώριο κέρδους και στα πρόστιμα που έχουμε βάλει, έχετε κύριοι της Αντιπολίτευσης, από το ΠΑΣΟΚ, από τον ΣΥΡΙΖΑ, από την Ελληνική Λύση ή από οποιοδήποτε άλλο Κόμμα της Βουλής, το Κ.Κ.Ε., το ΜέΡΑ25, να μας παρουσιάσετε μία οποιαδήποτε ιστορική περίοδο, πλην της θητείας του συγκεκριμένου Υπουργού, του συγκεκριμένου Αναπληρωτού, των συγκεκριμένων Υφυπουργών, του συγκεκριμένου Γενικού Γραμματέα, όπου να έχουν γίνει από τη Γενική Γραμματεία Καταναλωτή περισσότεροι έλεγχοι για αισχροκέρδεια και να έχουν μπει περισσότερα πρόστιμα;

Θέλετε να σας πω, ποια είναι η πραγματικότητα, γιατί τα έχω μετρήσει; Τα πρόστιμα που έχουμε βάλει για αισχροκέρδεια, μόνο τους τελευταίους έξι μήνες, είναι περισσότερα από το σύνολο των προστίμων που έχει βάλει το Υπουργείο Εμπορίου από το 1974. Τόση πολύ δουλειά γίνεται εκεί.

Βεβαίως, ο κόσμος, δικαίως, διαμαρτύρεται, γιατί δεν το βλέπει και γιατί ο κόσμος βλέπει την πραγματικότητα, ότι αυξάνεται ο πληθωρισμός. Αυτό που νοιάζει τον καταναλωτή, δεν είναι αν εσύ κάνεις πολλούς ελέγχους και πως έχεις στελεχώσει την υπηρεσία και πόσο κάνεις πράγματα. Είναι ότι ο ίδιος πληρώνει ακριβότερες τιμές. Χαίρω πολύ. Οι ακριβότερες τιμές, όμως, που πληρώνει ο κόσμος και που δυστυχώς, είναι ένα από τα μεγάλα προβλήματα του κόσμου σήμερα, οφείλονται στον πλημμελή έλεγχο του κράτους; Οφείλονται στον πλημμελή έλεγχο της ΔΙΜΕΑ ή σε αντικειμενικούς εξωγενείς παράγοντες;

Άκουγα πριν τον συνάδελφο, που έλεγε να καταργηθεί το Χρηματιστήριο Ενέργειας, να καταργηθεί το ένα, να καταργηθεί το άλλο. Ακόμη και αν καταργηθούν όλα, αλλάζει το γεγονός, ότι το πετρέλαιο ήταν χθες στα 114 δολάρια, με το ευρώ, για πρώτη φορά, στη χαμηλότερή του ισοτιμία, σε σχέση με το δολάριο; Δηλαδή, με τις τιμές του ευρώ του Δεκεμβρίου, η τιμή του βαρελιού σήμερα είναι 130. Αλλάζει αυτό; Έχει να κάνει με τη ΔΙΜΕΑ και τους ελέγχους; Δεν ξέρετε τι συμβαίνει στον πλανήτη γη; Το Υπουργείο Ανάπτυξης Ελλάδος οδήγησε στην αλλαγή ισοτιμίας ευρώ-δολαρίου και στην αύξηση του πετρελαίου Μπρεντ; Να φωνάξουμε τον κ. Μελισσανίδη, να τον ψέξουμε, για το ότι δεν φρόντισε να κρατήσει τις τιμές του Μπρεντ. Εάν αυτά δεν τα καταλαβαίνουμε μεταξύ μας τώρα, Βουλευτές, σοβαροί άνθρωποι και ανεβαίνετε στο βήμα και λέτε αυτά τα πράγματα στη Βουλή, με συγχωρείτε, αλλά έχουμε χάσει, παντελώς, τον τρόπο να συνεννοηθούμε.

Στην πραγματικότητα, για να ξέρει και ο κόσμος, ειδικά για τα καύσιμα, έλεγχοι γίνονται ασταμάτητοι. Στα νησιά, που βλέπω να έχουν ξεφύγει οι τιμές, έχουμε στείλει ειδικά κλιμάκια της ΔΙΜΕΑ, εδώ και αρκετές μέρες, για να δούμε ακριβώς, τι συμβαίνει, γιατί κάποια πρατήρια φθάνουν το 2,50 και κάποια πουλάνε στο 2,25. Αυτό είναι κομμάτι ειδικό του ελέγχου, για να καταλάβουμε τι συμβαίνει σε αυτά τα πρατήρια που πάνε τόσο ακριβά την τιμή. Θα ανακοινωθούν και τα σχετικά πορίσματα των ελέγχων, όταν είναι έτοιμη η υπηρεσία σε μερικές ημέρες. Και εγώ ο ίδιος προτίθεμαι να πάω σε μερικά από αυτά τα πρατήρια, για να δούμε τι, πραγματικά, συμβαίνει. Αλλά μην κοροϊδευόμαστε, αν αυξάνεται η διεθνής τιμή του πετρελαίου και πέφτει το ευρώ, θα ανεβαίνει η τιμή των καυσίμων στα πρατήρια, διότι ανεβαίνει η τιμή του διυλιστηρίου. Και γιατί ανεβαίνει η τιμή του διυλιστηρίου; Γιατί ανεβαίνει η τιμή της πρώτης ύλης.

Επιτέλους, ας εξηγήσουμε στον κόσμο τι, πραγματικά, συμβαίνει, τον λόγο που η Κυβέρνησή μας παίρνει τόσα μέτρα για την αύξηση του διαθέσιμου εισοδήματος, δηλαδή, αύξηση του βασικού μισθού μείωση των φόρων, μείωση ασφαλιστικών εισφορών. Αυτά είναι μέτρα που γίνονται για την αντιμετώπιση του πληθωριστικού «κύματος», δηλαδή, να πληρώνεις λιγότερα λεφτά στο κράτος, να παίρνεις μεγαλύτερο μισθό, γιατί, δυστυχώς, θα αγοράζεις ακριβότερα τα προϊόντα σου.

Προχθές, η κυρία Αχτσιόγλου, έκανε μία ανάρτηση στο twitter. Έβαλε τα αποτελέσματα της ΕΛΣΤΑΤ, το 10,2% πληθωρισμού τον Απρίλιο και έβαλε ανάρτηση «ρεκόρ 28 ετών η ακρίβεια Μητσοτάκη». Της έβαλα κι εγώ από κάτω από την «Εφημερίδα των Συντακτών» τα σχετικά δημοσιεύματα, για να μην υπάρχει διαφωνία, ότι «πληθωρισμός ρεκόρ 41 ετών στις Ηνωμένες Πολιτείες». Της έγραψα «Ακρίβεια Μητσοτάκης - Ηνωμένες Πολιτείες; Στο Βέλγιο, ρεκόρ 47 ετών στον πληθωρισμό. Ακρίβεια Μητσοτάκη στο Βέλγιο; Στη Γερμανία; Ρεκόρ πληθωρισμού από τον Β΄ Παγκόσμιο Πόλεμο. Ακρίβεια Μητσοτάκη στη Γερμανία;» Λοιπόν, ζούμε στη στιγμή του μεγαλύτερου πληθωριστικού κύκλου παγκόσμια από τον Β΄ Παγκόσμιο Πόλεμο.

Πραγματικός τρόπος να αποκλείσεις τον εισαγόμενο πληθωρισμό, όταν έχεις μία συνδεδεμένη ελεύθερη οικονομία με τις άλλες που έχει τεράστιες εισαγωγές, δεν υπάρχει. Εφόσον αγοράζεις εισαγόμενα αγαθά και τα εισαγόμενα αγαθά αυτά αυξάνονται, αυτή η αύξηση που έχουν τα εισαγόμενα αγαθά, φτάνει, αναγκαστικά, και στη δική σου οικονομία. Αφού αγοράζεις πρώτες ύλες, οι τιμές των οποίων αυξάνονται, αυτή η αύξηση φτάνει και στη δική σου οικονομία. Τρόπος, λοιπόν, να εμποδίσεις την έλευση του εισαγόμενου πληθωρισμού σε ανοικτή οικονομία δεν υπάρχει. Γι’ αυτό και ρεκόρ πληθωρισμού καταγράφουν όλες οι χώρες του πλανήτη, η μία μετά την άλλη, χωρίς καμία εξαίρεση. Για όλο τον πλανήτη φταίει ο Μητσοτάκης.

Ακούστηκε, επίσης, ότι καταστρέφουμε τον παραγωγό και διάφορα τέτοια. Δεν ξέρω, αν κανείς από εσάς κάνει τον κόπο, πλην των τίτλων της ΕΛΣΤΑΤ για τον πληθωρισμό και της ευκολίας να πετάξει το «πυροτέχνημα» του υψηλότερου δείκτη, 28 χρόνια πληθωρισμού, για να κάνει αντιπολίτευση, έχετε δει και τα υπόλοιπα στοιχεία της ΕΛΣΤΑΤ. Αύξηση βιομηχανικής παραγωγής ρεκόρ, αύξηση εξαγωγών ρεκόρ, αύξηση αγροτικής παραγωγής ρεκόρ, αύξηση εξαγωγής αγροτικών προϊόντων ρεκόρ. Δεν τα είδατε αυτά; Πώς γίνεται να καταστρέφουμε ταυτόχρονα την αγροτική παραγωγή και να έχουμε φέτος μεγαλύτερες εξαγωγές αγροτικών προϊόντων και σε όγκο και σε τιμές, που έχουμε κάνει ποτέ. Γίνεται και τα δύο ταυτόχρονα και να την καταστρέφουμε και να έχουμε ρεκόρ εξαγωγών; Τι πράγματα είναι αυτά που λέτε; Υπάρχει κάποιος άνθρωπος που θέλει να καταστρέψει την παραγωγή στην Ελλάδα; Μπήκαμε στην πολιτική, για να κλείσουμε την παραγωγή στην Ελλάδα;

Στην πραγματικότητα, είμαι πολύ περήφανος, γιατί, υπό πρωτοφανείς αντίξοες συνθήκες, η ελληνική οικονομία στέκεται όρθια. Όταν έχουμε άλλες χώρες της Ευρώπης, που πηγαίνουν, ήδη, σε ύφεση δυστυχώς δεν χαίρομαι, -θλίβομαι γι’ αυτό το ξεκαθαρίζω- το ότι η ελληνική οικονομία εξακολουθεί να έχει προβλέψεις και ρυθμούς ανάπτυξης το 2022, ούτε αυτονόητο είναι, ούτε υποχρεωτικό. Και ίσως, θα έπρεπε να πούμε στον κόσμο την πραγματικότητα, όσο γίνεται πιο καθαρά για να την ακούσει.

Αυτό που ζούμε από τις 24 Φεβρουαρίου και μετά, από την εισβολή της Ρωσίας στην Ουκρανία, είναι, μάλλον, το μεγαλύτερο ιστορικό γεγονός από τον Β΄ Παγκόσμιο Πόλεμο, άγνωστης κατάληξης, αυτή τη στιγμή. Εύχομαι την ταχύτερη ομαλοποίηση και ειρήνη στην περιοχή, αλλά δεν τη βλέπω, για να είμαι ειλικρινής. Όμως, αν το δεις με μία απόσταση και φύγεις από τα κομματικά και την επόμενη δημοσκόπηση και ποιος θα πει τι, αν το δεις ψυχρά, είναι ένα τεράστιο κολοσσιαίο ιστορικό γεγονός, που αλλάζει τους συσχετισμούς δυνάμεων στην Ευρώπη, στον πλανήτη. Προκαλεί εκατομμύρια πρόσφυγες, δημιουργεί ανασφάλεια πραγματική, αυξάνει τις αμυντικές δαπάνες σε όλα τα κράτη της Ευρώπης, δημιουργεί, για πρώτη φορά, ανησυχία ακόμη για πυρηνικό πόλεμο. Αυτά είναι απίστευτα γεγονότα που ζούμε. Σε αυτό το απίστευτα τεράστιο ιστορικό γεγονός, η άποψη ποια είναι; Φταίει ο Μητσοτάκης.

Με το προτεινόμενο νομοσχέδιο, ενσωματώνονται οι διατάξεις της Οδηγίας 2019/2161 για τον εκσυγχρονισμό και την καλύτερη επιβολή της νομοθεσίας στην προστασία του καταναλωτή. Η Οδηγία και κατ’ επέκταση οι προτεινόμενες διατάξεις, αποσκοπούν στην κάλυψη των κενών της νομοθεσίας για την προστασία του καταναλωτή, που διαπιστώθηκαν από έλεγχο της Ευρωπαϊκής Επιτροπής, στο πλαίσιο του προγράμματος βελτίωσης καταλληλότητας και της αποδοτικότητας του κανονιστικού πλαισίου. Με την Οδηγία, τροποποιήθηκαν τέσσερις προηγούμενες Οδηγίες για την προστασία των καταναλωτών και όλες συγκεντρώθηκαν σε μια, OMNIBUS το λέμε γιατί είναι συγκεντρωμένες. Οι τέσσερις προηγούμενες Οδηγίες, είναι τώρα σε έναν ενιαίο κώδικα, για να συνεννοούμαστε.

Ως προς την αναγραφή τιμών, με τις αλλαγές που φέρνει το νομοσχέδιο -τα διαβάζω, για να γίνει κατανοητό στους καταναλωτές, ότι αυτό το σχέδιο νόμου, από την ώρα που λειτουργεί, πόσα περισσότερα δικαιώματα τους δίνει και πόσο καλύτερα τους προστατεύει από διάφορες απάτες- τροποποιούνται οι υφιστάμενες διατάξεις, αναφορικά με την ενημέρωση των καταναλωτών για την ύπαρξη μειωμένης τιμής, ώστε να αντιμετωπίζονται περιπτώσεις που ο έμπορος χρησιμοποιεί, τεχνητά, διογκωμένες τιμές ως τιμές αναφοράς. Ειδικότερα, ο έμπορος που ισχυρίζεται, ότι παρέχει ένα προϊόν σε μειωμένη τιμή, θα πρέπει να αναφέρει ποια ήταν η προηγούμενη τιμή. Επιπρόσθετα, η εν λόγω προγενέστερη τιμή, θα πρέπει να είναι η χαμηλότερη τιμή στις τελευταίες τριάντα ημέρες. Τροποποιεί το πλαίσιο των κυρώσεων σε περίπτωση παραπλάνησης, όπως την ύπαρξη μειωμένης τιμής. Επιπλέον, προβλέπεται ρητά, ότι για την επιβολή κυρώσεων, λαμβάνονται υπόψη ορισμένα ενδεικτικά κριτήρια.

Δεύτερον, ως προς τις αθέμιτες εμπορικές πρακτικές, τροποποιούνται οι υφιστάμενες διατάξεις και καθίσταται ως παραπλανητική πρακτική η διάθεση με την ίδια ονομασία ενός προϊόντος, σε περισσότερες χώρες με διαφορές, ως προς το περιεχόμενο, τη σύνθεση ή την ποιότητα. Δηλαδή, δεν επιτρέπεται να κυκλοφορεί ένα προϊόν με το ίδιο brand σε δύο χώρες, αλλά να έχει διαφορετική σύσταση ή χαρακτηριστικά. Αυτό είναι πάρα πολύ βασικό, διότι μπορεί μία εταιρεία να έχει ένα brand, στη μία χώρα να πουλά ένα προϊόν με αυτό το brand ποιότητας α΄, ενώ σε μία άλλη χώρα με το ίδιο brand ένα προϊόν ποιότητας β΄. Αυτό, πλέον, είναι παραπλάνηση του καταναλωτή και μπαίνει πρόστιμο γι’ αυτό. Δεν μπορεί πλέον να το κάνει μια εταιρεία, άρα, προστατεύεται, επί της ουσίας, ο καταναλωτής.

Αντιμετωπίζονται ελλείψεις διαφάνειας στη συναλλαγή, μεταξύ επιχειρήσεων και καταναλωτών στις ψηφιακές αγορές. Μία πλατφόρμα θα πρέπει να ενημερώνει, ποιος είναι ο τρίτος που παρέχει τα αγαθά και τις υπηρεσίες μέσω αυτής. Μάλιστα, αν ο τρίτος είναι ιδιώτης, θα πρέπει να υπάρχει ειδική ενημέρωση, που δεν εφαρμόζεται το δίκαιο για την προστασία του καταναλωτή στην περίπτωση αυτή. Επιπρόσθετα, πρέπει να ενημερώνει, σχετικά με τις βασικές παραμέτρους που καθορίζουν την κατάταξη των προϊόντων, τα οποία παρουσιάζονται στον καταναλωτή, ο όποιος κάνει τη σχετική αναζήτηση. Πλέον, με το διαδικτυακό εμπόριο, όλα αυτά είναι τεράστιας σημασίας ζητήματα, γιατί σου βγάζει πότε το ένα πρόβλημα και πότε το άλλο. Δηλαδή, σου εξηγεί για ποιους λόγους το κάνει αυτό, για να μη σε οδηγήσει να παίρνεις το προϊόν που θέλει αυτός.

Αν ένα προϊόν καταστεί υψηλότερο στα αποτελέσματα αναζητήσεις, κατόπιν πληρωμής, θα πρέπει να υπάρχει αναφορά σε διαφήμιση, επί πληρωμή. Θα πρέπει να σου το λέει, ότι σου βγάζω πρώτα αυτό το προϊόν, γιατί αυτός με έχει πληρώσει. Μην νομίζεις, ότι σου βγάζω πρώτα αυτό το προϊόν, γιατί αυτό είναι αναγκαστικά καλύτερο. Αυτές είναι επαναστατικές αλλαγές στον τρόπο που αγοράζουμε προϊόντα από το διαδίκτυο.

Τέλος, όταν ένας έμπορος κάνει αναφορά σε αξιολόγηση προϊόντων από καταναλωτές, οφείλει να λαμβάνει, εύλογα και αναλογικά μέτρα, προκειμένου να ελέγχεται, ότι, πράγματι, οι αξιολογήσεις προέρχονται από καταναλωτές, παρέχοντας και σχετική ενημέρωση προς τη πολιτική αξιολογήσεων στην ιστοσελίδα του. Ασφαλώς, απαγορεύονται, ρητώς, πρακτικές, όπως η ανάθεση σε άλλο νομικό ή φυσικό πρόσωπο της υποβολής ψευδών αξιολογήσεων ή θετικών κριτικών καταναλωτών ή η διαστρέβλωση των αξιολογήσεων θετικών κριτικών καταναλωτών. Καθίσταται ως παραπλανητική εμπορική πρακτική η μεταπώληση εισιτηρίων εκδηλώσεων σε καταναλωτές, εάν ο έμπορος τα απέκτησε, χρησιμοποιώντας αυτοματοποιημένα μέσα, για να παρακάμψει οποιοδήποτε επιβαλλόμενο όριο στον αριθμό των εισιτηρίων, που επιτρέπεται να αγοράσει κάποιος ή οποιοσδήποτε άλλος κανόνας που ισχύει για την αγορά εισιτηρίων. Μεγάλο θέμα αυτό, για όσους ασχολούνται με τα εισιτήρια. Μπαίνει, δηλαδή, κάποιος και παίρνει μαζικά τα εισιτήρια, ώστε να τα μεταπουλάει σε ακριβότερη τιμή, αξιοποιώντας το γεγονός, ότι είναι έμπορος.

Ως προς τις διατάξεις για τα δικαιώματα των καταναλωτών, τροποποιούνται οι υφιστάμενες διατάξεις και έτσι προβλέπεται, όταν οι προμηθευτές που δραστηριοποιούνται στις υπηρεσίες μεταφοράς επιβατών, χρησιμοποιούν τηλεφωνική γραμμή για τηλεφωνική επικοινωνία, σχετικά με τις συναπτόμενες συμβάσεις, ο καταναλωτής δεν υποχρεούται να πληρώσει παραπάνω από τη βασική τιμή χρέωσης για την τηλεφωνική επικοινωνία. Εισάγεται υποχρέωση ενημέρωσης των καταναλωτών, όταν η τιμή που του παρουσιάζεται στην ιστοσελίδα εξατομικεύεται, βάση αυτοματοποιημένης λήψης απόφασης, όταν, δηλαδή, ο έμπορος εξατομικεύει την τιμή των προσφορών του για συγκεκριμένους καταναλωτές ή συγκεκριμένες κατηγορίες καταναλωτών, με βάση το προφίλ της συμπεριφοράς τους.

Σε περίπτωση συμβάσεων παροχής υπηρεσιών ή παροχής νερού, φυσικού αερίου ή ηλεκτρικής ενέργειας που συνάπτονται από απόσταση, ο καταναλωτής έχει σήμερα, από τις υφιστάμενες διατάξεις, δικαίωμα υπαναχώρησης 14 ημερών. Σε περίπτωση, που ο καταναλωτής επιθυμεί να λάβει την παροχή νερού, φυσικού αερίου ή ενέργειας, κατά τη διάρκεια των 14 ημερών της υπαναχώρησης, χάνοντας το δικαίωμα υπαναχώρησης, ο προμηθευτής οφείλει να ζητήσει από τον καταναλωτή, αν θα καταθέσει ρητή αίτηση και, δεύτερον, να αναγνωρίσει, ότι μόλις η σύμβαση εκτελεστεί, πλήρως, από τον προμηθευτή, χάνει το δικαίωμα της υπαναχώρησης. Εδώ συμβαίνει το αντίθετο, από αυτό που ακούστηκε προηγουμένως.

Με αυτόν τον τρόπο, οι εταιρείες είναι υποχρεωμένες να ενημερώσουν σωστά τον καταναλωτή, για το τι συμβαίνει, ακριβώς, στο συμβόλαιο που του προτείνουν. Αν, για παράδειγμα

παράδειγμα, στον τομέα της ενέργειας, που έγινε πολλή φασαρία, είχε εξηγηθεί καθαρά προς τον κάθε καταναλωτή, τι σήμαινε η επιλογή του να έχει σταθερό τιμολόγιο και τι σήμαινε η επιλογή του να έχει κυμαινόμενο τιμολόγιο στον λογαριασμό, θα ήταν, εξαιρετικά, περισσότεροι οι καταναλωτές, που θα είχαν επιλέξει το σταθερό τιμολόγιο, γιατί θα είχαν καταλάβει τον κίνδυνο που θα είχαν μπροστά τους. Αυτό δεν εξηγήθηκε, επαρκώς, και εκεί έγινε και η μεγάλη φασαρία.

Σε συμβάσεις που συνάπτονται στο πλαίσιο μη προγραμματισμένων επισκέψεων από τον έμπορο στην οικία του καταναλωτή ή εκδρομών που διοργανώνει ο έμπορος, με στόχο την προώθηση των προϊόντων, η περίπτωση υπαναχώρησης αυξάνεται από τις 14 στις 30 ημέρες. Έχει χρησιμοποιήσει περισσότερο χρόνο, για να σε πείσει; Έχεις μεγαλύτερο χρόνο, να πάρεις την απόφασή σου πίσω. Σε περίπτωση συμβάσεων προμήθειας ψηφιακού περιεχομένου, που δεν παρέχεται σε υλικό μέσο, προβλέπεται διεύρυνση του πεδίου εφαρμογής των υφιστάμενων δικαιωμάτων του καταναλωτή, σε περίπτωση που ο καταναλωτής, αντί για το τίμημα, χορηγεί προσωπικά του δεδομένα. Ο καταναλωτής έχει επιπρόσθετο δικαίωμα να λάβει δωρεάν οποιοδήποτε περιεχόμενο, πέρα από τα προσωπικά δεδομένα, το οποίο παρασχέθηκε ή δημιουργήθηκε από τον καταναλωτή, κατά τη χρήση ψηφιακού περιεχομένου ή ψηφιακής υπηρεσίας.

Ως προς τις διατάξεις για τις κυρώσεις, καθίσταται πιο αποτελεσματική η νομοθεσία για την προστασία του καταναλωτή, καθώς, πρώτον, εισάγεται, για πρώτη φορά, κατάλογος ενδεικτικών κριτηρίων για την επιβολή κυρώσεων. Δεύτερον, προβλέπεται, ότι για τις εκτεταμένες παραβάσεις και τις εκτεταμένες παραβάσεις με ενωσιακή διάσταση, το μέγιστο ύψος του προστίμου είναι ίσο ή τουλάχιστον του 4% του κύκλου εργασιών του εμπόρου. Τρίτον, τροποποιείται η υφιστάμενη διάταξη, ως προς τη δημοσίευση των κυρώσεων που προβλέπεται για λόγους διαφάνειας, αλλά και αποτελεσματικότητας της νομοθεσίας, με υποχρέωση ανάρτησης όλων των επιβαλλόμενων προστίμων και των στοιχείων των παραβατών, σε περίπτωση που το πρόστιμο για πάνω από 50.000 ευρώ ή σε περίπτωση υποτροπής.

Μειώνεται σε έναν μήνα, έναντι δύο μηνών, που προβλέπεται από την ισχύουσα διάταξη, το χρονικό διάστημα στο οποίο η Τράπεζα της Ελλάδος και η Επιτροπή Κεφαλαιαγοράς οφείλει να χορηγήσει στη Γενική Διεύθυνση Προστασίας Καταναλωτή την απλή γνώμη τους, πριν την επιβολή κυρώσεων σε πιστωτικά ιδρύματα, ασφαλιστικές εταιρείες ή εταιρείες παροχής επενδυτικών υπηρεσιών. Πάμε πιο γρήγορα τη διαδικασία επιβολής προστίμου στις μεγάλες εταιρείες, στα τραπεζικά ιδρύματα και στις ασφαλιστικές εταιρείες και εδώ μας λέτε, ότι εξυπηρετούμε τα μεγάλα συμφέροντα. Εμείς πάμε να κάνουμε τα πρόστιμα πιο γρήγορα. Μας κατηγορούσατε για το αντίθετο, ότι φέρνουμε έναν νόμο, για να εξυπηρετούμε τα μεγάλα συμφέροντα και εμείς μειώνουμε τον χρόνο από τις δύο μήνες στον ένα. Με συγχωρείτε, αλλά είναι εξωφρενικά αυτά που ακούω.

Σε ότι αφορά στις λοιπές διατάξεις, αρμοδιότητας του Υπουργείου Ανάπτυξης και Επενδύσεων, που αναφέρθηκε ο κ. Βιλιάρδος και άλλοι, προβλέπεται εξουσιοδότηση για την πρόβλεψη κυρώσεων, σε περίπτωση παράβασης των κωδικών δεοντολογίας για την προστασία της ψυχικής υγείας των ανήλικων καταναλωτών από τις πρακτικές επιχειρήσεων που διαθέτουν δωρεάν ή έναντι αμοιβής τη χρήση ηλεκτρονικών παιχνιδιών και λοιπών ψηφιακών εφαρμογών στους καταναλωτές, σε χώρους που έχουν πρόσβαση και ανήλικοι. Κάνουμε, δηλαδή, ένα πιο αυστηρό πλαίσιο για τους ανηλίκους. Όσοι έχουν παιδιά το ξέρουμε. Τα παιδιά πια ζουν σε έναν ψηφιακό κόσμο. Δεν πρέπει με έναν τρόπο να βάλουμε πιο μεγάλη προστασία, όσο μπορούμε και όσο επιτρέπει η εποχή; Ποιος μπορεί να διαφωνήσει με αυτό;

Ορίζεται με σαφήνεια, ως αρμοδιότητα του Υπουργείου Ανάπτυξης και Επενδύσεων, για την εγκατάσταση και λειτουργία μεταποιητικών σας δραστηριοτήτων, εντός της Ιεράς Κοινότητας του Αγίου Όρους, λόγω της εδαφικής ιδιαιτερότητας της περιοχής, στο πλαίσιο του άρθρου 105 του Συντάγματος. Εδώ μας λένε, ότι πάμε να πάρουμε πάνω στο κράτος την εξουσία. Όχι, είναι η απάντηση. Θα σας πω, γιατί το κάνουμε, για να μην έχετε και στεναχώρια. Κάποιες μονές, αρκετές, κάνουν μεταποιητικές δραστηριότητες. Για παράδειγμα, κρασιά που γίνονται στο Άγιο Όρος ή συνταγές μαγειρικής του Αγίου Όρους, που έχει και ο κ. Βελόπουλος, και ούτω καθεξής. Ετέθη το ζήτημα πώς αδειοδοτούνται αυτά.

Κανονικά, το Υπουργείο Ανάπτυξης είναι η κεντρική αδειοδοτική αρχή και έχει παραχωρήσει τις αδειοδοτήσεις στις Περιφέρειες. Οι Περιφέρειες δίνουν τις άδειες. Όταν ετέθη το ζήτημα στην Περιφέρεια Κεντρικής Μακεδονίας, αν θα δοθούν άδειες για τις μεταποιητικές δραστηριότητες, για να είναι ελεγχόμενες και να μην είναι στον «αέρα», απάντησε όχι, γιατί δεν έχει αρμοδιότητα στο Άγιο Όρος, γιατί το Άγιο Όρος είναι επικράτεια, που δεν ανήκει στην Περιφέρεια Κεντρικής Μακεδονίας, διότι βάσει του Συντάγματος, όπως ξέρετε, έχει το αυτοδιοίκητο. Άρα, απάντησε, ότι δεν έχει εδαφική αρμοδιότητα στο Άγιο Όρος, άρα, η αρμοδιότητα που έχει να βγάζει άδειες στη δική της εδαφική περιοχή, δεν περιλαμβάνει το Άγιο Όρος.

Άρα, ερχόμαστε και λέμε, ότι στο Άγιο Όρος, λόγω του δικού του καθεστώτος, εκ του Συντάγματος, την άδεια τη βγάζει το Υπουργείο Ανάπτυξης κατευθείαν, διότι δεν ανήκει στην Περιφέρεια για τους λόγους που εξήγησα. Αλλιώς, αν δεν ψηφίσουμε αυτή τη διάταξη, θα υπάρχουν μεταποιητικές δραστηριότητες, χωρίς καμία άδεια. Δεν ξέρω, αν το καταλάβατε. Είναι ένα νομικό κενό, δηλαδή. Οι μεν λένε, δεν έχω δικαιοδοσία, οι δε λένε, δεν έχω δικαιοδοσία και αυτοί είναι στη μέση και λένε θέλουμε μία άδεια. Τι να κάνουμε; Να καθόμαστε να τους κοιτάμε;

Εμείς, όταν βλέπουμε ένα πρόβλημα, αυτή είναι η φιλοσοφία της παρούσας ηγεσίας του Υπουργείου Ανάπτυξης και Επενδύσεων, πρέπει να το λύσουμε. Δεν καθόμαστε να το κοιτάμε. Τόσο φοβερό είναι κι αυτό, ώστε να πείτε όχι;

Μάλιστα, να ξεκαθαρίσω εδώ ότι την τεχνική αξιολόγηση αυτών των δραστηριοτήτων θα την κάνει το ΚΕΔΑΚ, δηλαδή, η ίδια η υπηρεσία του Αγίου Όρους, όχι εμείς. Θα εισηγείται το ΚΕΔΑΚ, ότι έχει γίνει σωστά αυτή η δραστηριότητα και ότι γίνεται με βάση τους κανόνες που θέτει η Ιερά Επιστασία και το Άγιο Όρος και εφόσον υπάρχει αυτή η θετική εισήγηση, εμείς θα βγάλουμε την άδεια. Εγώ θα πάω να βγάλω την άδεια στο Άγιο Όρος; Ο Υπουργός; Το ίδιο το Άγιο Όρος θα το κάνει. Το ίδιο το Άγιο Όρος το κάνει, αλλά δεν μπορεί να βγάλει άδεια. Δηλαδή, μιλάμε για τρέλα. Καθόμαστε και χάνουμε χρόνο για κάτι, τελείως, αυτονόητο.

Επιδιώκουμε τη διευκόλυνση της λειτουργίας των δευτεροβάθμιων συνδικαλιστικών οργάνων των ομοσπονδιών των πωλητών λαϊκών αγορών, μέσω της συνείσπραξης των συνδρομών τους με το ημερήσιο τέλος συμμετοχής στις λαϊκές αγορές, μόνο για τις περιπτώσεις πωλητών που είναι μέλη πρωτοβάθμιων σωματείων λαϊκών αγορών. Αυτά που λέγαμε προηγουμένως.

Αποσαφηνίζονται ζητήματα, αναφορικά με την αρμοδιότητα των Περιφερειών για την έκτακτη χορήγηση και ανανέωση αδειών παραγωγών και πωλητών σε λαϊκές αγορές. Αυτά είναι τα δύο θέματα που είπα προηγουμένως, τα οποία προέκυψαν, μετά από τη συνεργασία -και τον ευχαριστώ- με τον Γενικό Γραμματέα, τον κ. Αναγνωστόπουλο. Και χθες είχαμε μία συνάντηση με τον κ. Μακρίδη από τη Θεσσαλονίκη. Το λέω ονομαστικά για το φίλο μου τον Βασίλη, διότι ήταν από τους ανθρώπους που ήταν αρνητικός στην αρχική διαδικασία του νομοσχεδίου. Ακόμα και αυτοί που στην αρχή ήταν αρνητικοί, τώρα είναι θετικοί. Αντί, λοιπόν, να λέμε, ότι είναι σε μία ανθρώπινη συνεννόηση το Υπουργείο και οι άνθρωποι των λαϊκών αγορών, λύνονται τα ζητήματα και προχωράμε και τελειώνουν και οι φασαρίες και οι μαύρες σημαίες και οι απεργίες και όλα και προχωράμε μια χαρά, ο κ. Βιλιάρδος κήρυξε ανένδοτο αγώνα. Κηρύξατε ανένδοτο αγώνα και θα είστε μόνος σας, γιατί οι άνθρωποι των λαϊκών αγορών δεν συμμετέχουν στον ανένδοτο αγώνα. Θα αισθανθείτε μεγάλη μοναξιά.

Δεν χρειάζεται να αντιδικούμε για πράγματα, απολύτως, αυτονόητα. Εγώ, αν υπήρχε μέσα σε όλα αυτά κάτι που έχει πολιτικό αντίκρισμα και υπήρχε ανάγκη να υπάρξει μία πολιτική διαφωνία, είμαι ο πρώτος που θα το αναδείκνυα, όχι για κανέναν άλλο λόγο, αλλά γιατί αυτή η ιδέα, που μου έχει συμβεί στη ζωή μου να ψηφίζονται, σχεδόν, όλα τα νομοσχέδια του Υπουργείου Ανάπτυξης, σχεδόν, απ’ όλους, προκαλεί μία δυσκολία. Όμως, τι να κάνουμε; Τα έφερε έτσι η ζωή, που δεν μπορείς σε αυτό το νομοσχέδιο να πεις όχι. Πώς να πεις όχι σε αυτό το νομοσχέδιο; Δεν μπορείς να πεις όχι, δεν γίνεται. Είναι τρέλα να πεις όχι σε αυτό το νομοσχέδιο. Δηλαδή, σε ένα νομοσχέδιο που κάνει πιο ξεκάθαρα τα πρόστιμα, αυξάνει τα δικαιώματα των καταναλωτών, βάζει τις εταιρείες να ενημερώνουν τον καταναλωτή, σου δίνει το δικαίωμα να βλέπεις το συμβόλαιο, αν σε έχουν κοροϊδέψει, στα κάνει όλα και εσύ λες, καταψηφίζω. Ε, καταψήφισε. Τι να κάνουμε;

Να είστε καλά. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ολοκληρώθηκε η πρώτη συνεδρίαση της Διαρκούς Επιτροπής Παραγωγής και Εμπορίου, σχετικά με το νομοσχέδιο του Υπουργείου Ανάπτυξης και Επενδύσεων, με τίτλο «Προσαρμογή της ελληνικής νομοθεσίας προς την Οδηγία (ΕΕ) 2019/2161 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου και των Οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά στην καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών και άλλες διατάξεις»

Στο σημείο αυτό, λύεται η συνεδρίαση. Καλό Σαββατοκύριακο. Θα συνεχίσουμε τη Δευτέρα στις 12.00 με την ακρόαση των φορέων.

Καλή συνέχεια σε όλους. Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Δούνια Παναγιώτα (Νόνη), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Χαρακόπουλος Μάξιμος, Χειμάρας Θεμιστοκλής (Θέμης), Χιονίδης Σάββας, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Μανωλάκου Διαμάντω, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 11:45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ** **Ο** **ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**